MUFTI PUN PUJI TINDAKAN DR ZETI

Tindakan dan keberanian Gabenor Bank Negara, Dr Zeti Akhtar Aziz dalam menangani isu 1MDB bukan saja dilimpahi pujian oleh rakyat, malah turut mendapat sokongan daripada Mufti Perlis, Dr Mohd Asri Zainul Abidin.
Setelah diberi amanah menjalankan siasatan dengan teliti berhubung 1MDB dan kemudian mendapati wujud pelanggaran undang-undang, Bank Negara lalu mencadangkan kepada Peguam Negara agar tindakan perundangan yang sewajarnya diambil.
Apabila syor tersebut ditolak dan dirayu semula, tetapi kemudian ditolak juga, Bank Negara yang dipimpin oleh Dr Zeti lantas mengambil tindakan segera membatalkan tiga kebenarannya sebelum ini mengenai pelaburan 1MDB berjumlah AS$1.83 bilion di luar negara serta mahukan wang itu dibawa pulang untuk dikemuakan pelan baru mengenainya.
Tidak ramai yang berani bertindak demikian. Selalunya apabila syor mereka ditolak oleh Peguam Negara, ramai yang diam dan redha saja serta menganggap tanggungjawab sudah selesai.
Dalam posting di Facebooknya, Dr. Mohd Asri menulis, “Semoga Allah memberi pahala yang besar kepada Gabenor Bank Negara yang berusaha menyelamatkan negara dari para pengkhianat dan penjenayah. Itu adalah jihad yang besar.”
Sehingga pagi ini posting itu telah mendapat hampir “40 ribu likes” daripada rakan-rakan Facebook beliau.
Diharapkan dalam kemelut 1MDB yang sehingga Majlis Raja-Raja pun turut bersuara mahukan ia diselesaikan dengan segera dam diambil tindakan terhadap mereka yang terlibat, lebih banyak agensi penguatkuasa dan kawal selia negara menunjukkan keberanian masing-masing dalam menegakkan kebenaran serta benar-benar takutkan Tuhan.
Mufti adalah ulama dan ulama adalah pewaris Nabi. Apabila pewaris Nabi turut memberi sokongan dan pujian kepada Dr. Zeti, tiada pilihan bagi kita selain turut sama memberi sokongan sambil mendoakan segala kebaikan terhadap apa yang diperjuangkannya itu. (SH 12/10/2015)

0

0

votes
Article Rating
Kongsikan artikel ini


SETELAH MAHATHIR – KU LI – MUHYIDDIN DUDUK SEMEJA, BERAPA LAMA HAYAT
NAJIB LAGI?

Politik Malaysia mencatat satu lagi peristiwa menarik hari ini apabila Tun Mahathir Mohamad dan Tengku Razaleigh Hamzah yang bermusuhan sejak hampir 30 tahun dulu akhirnya duduk semeja di Yayasan Kepimpinan Perdana.
Turut bersama mereka ialah Muhyiddin Yassin dan Shafie Apdal yang baru dipecat sebagai Timbalan Perdana Menteri dan Menteri Kemajuan Luar Bandar dan Wilayah pada 28 Julai lalu. Sanusi Junid dan Ong Tee Keat juga turut hadir, cuma Dr Ling Liong Sik tidak dapat bersama kerana ada urusan di luar negara.
Sekali imbas, terlihat seolah-olah isu 1MDB dan undang-undang Sosma telah menyatukan mereka bukan saja untuk duduk semeja, bahkan nampak akrab sehati sejiwa.
Tun Mahathir dan Tengku Razaleigh atau Ku Li secara rasminya bermusuh apabila bertembung untuk jawatan Presiden UMNO pada pemilihan 1987. Ia kemudian membawa kepada pengharaman UMNO  pada 1988 di mana selepas itu Tun Mahathir menubuhkan UMNO Baru, manakala Ku Li berjuang melalui Semangat 46.
Walaupun Ku Li sedia membubarkan Semangat 46 pada 1996 untuk menyertai UMNO secara beramai-ramai, kedua-duanya tidak pernah duduk semeja dalam isu-isu yang melibatkan negara  mahupun UMNO kemudiannya seperti kes pemecatan Anwar Ibrahim ataupun ketika berlakunya gelombang menjatuhkan Tun Abdullah Badawi.
Kalau pun ada Tun Mahathir dan Ku Li duduk semeja hanyalah ketika dua tiga kali bekas Perdana Menteri itu berkunjung untuk berbuka puasa di kediaman bekas Menteri Kewangan itu di Jalan Langgak Golf, tidak jauh dari KLCC.
Dalam masa yang sama, kedua-dua negarawan itu  tidak pernah pula berbalah atau berbeza pendapat secara terbuka, baik melalui media ataupun di mana-mana forum yang lain.
Pendeknya, hubungan mereka ialah bergaduh tidak, baik sangat pun tidak juga. Namun, kedua-duanya saling menghormati antara satu sama lain dan jika terserempak pula selalu bergurau senda dan saling ketawa.
Tetapi hari ini Tun Mahathir dan Ku Li telah duduk semeja dan kemudian mengeluarkan kenyataan bersama dengan lima pemimpin lain iaitu Muhyiddin, Shafie, Dr Ling Liong Sik, Ong Tee Keat dan Sanusi Junid mengecam penahanan Khairuddin Abu Hassan dan Mathias Chang dibawah Sosma kerana membuat laporan berkaitan kemelut 1MDB di luar negara.
Apakah Tun Mahathir dan Ku Li sedia duduk semeja semata-mata kerana Sosma sahaja? Apakah ada perbincangan lain lagi selain Sosma?
Apakah pula perancangan mereka selepas ini? Ditambah dengan adanya Muhyiddin dan Shafie yang baru dipecat oleh Najib dan duduk sekali dengan mereka, manakala Tun Mahathir pula diketahui konsisten mahu menyingkirkan Perdana Menteri, episod seterusnya tentu saja tidak lari daripada topik kerusi yang sedang diduduki Najib sekarang ini.
Duduknya semeja Tun Mahathir dan Ku Li hari ini sebenarnya adalah  hasil beberapa kali pertemuan antara keduanya sebelum ini. Mungkin ada yang mengetahui tentang pertemuan itu dan mungkin juga ada yang tidak menyedarinya, tetapi Tun Mahathir dan Ku Li tidak pernah berbicara secara terbuka tentangnya.
Pada hakikatnya, Sosma hanya titik permulaan kepada gerakan yang lebih besar oleh Tun Mahathir untuk menyingkirkan Najib kerana didakwa melakukan banyak kerosakan kepada parti dan negara serta lebih memungkinkan BN kalah dalam pilihanraya.
Peristiwa hari ini adalah mesej kepada Najib bahawa gandingan semua pemimpin yang berkumpul ini akan lebih kerap bersama selepas in dan program jelajah Tun Mahathir ke seluruh negara, jika berlaku,  tidak lagi hanya beliau seorang saja yang menyerang Najib.
Muhyiddin yang sekembalinya dari Sarajevo baru-baru ini dan mengatakan tidak akan bersama Tun Mahathir dalam gerakan menyingkirkan Najib, nyata telah berubah pendiriannya. Beliau nampaknya tidak mahu lagi menjadi kura-kura dan sedia menjadi lebih lantang.
Berkumpulnya mereka hari ini tidak lain ialah untuk meneruskan tekanan dan seterusnya menyingkirkan Najib sebagai Perdana Menteri. Ia bukan semata-mata Sosma yang dikeluarkan kenyataan bersama.
Sediakah Najib menghadapinya? Mungkinkah beliau akan memecat mereka daripada UMNO atau mensosmakan semua penentangnya nanti?
Bagaimana pula dengan kebangkitan dan kemarahan rakyat jika tindakan itu diambil? Bersediakah Najib mendepaninya?
Jika semua itu berlaku, mampukah Najib terus bertahan atau kedudukannya jadi makin mereput?
Atau mungkinkah akan berdetik di hati Najib untuk mengundurkan diri demi UMNO dan negara kerana mula menyedari itulah jalan penyelesaian terbaik menamatkan kemelut yang memang berpunca daripadanya?
Oppsss….jangan lupa sidang Parlimen akan bermula pada 19 Oktober ini. Walaupun Ku Li menyatakan usul tidak percaya di Parlimen tidak mungkin berjaya kerana Speaker tidak akan membenarkannya, namun beliau juga memberitahu ada cara lain yang boleh dilakukan untuk menyingkirkan Perdana Menteri, tetapi enggan memberitahunya.
Jika tidak, mengapa pemilihan detik bersejarah bertautnya dua pemimpin yang pernah bermusuh ini hanya seminggu saja sebelum sidang Parlimen bermula?
Dan ia juga berlaku selepas Majlis Raja-Raja bertindak di luar kebiasaan dengan mengeluarkan kenyataan mahukan siasatan 1MDB segera diselesaikan dan diambil tindakan terhadap mereka yang didapati bersalah melakukan kesalahan.
Siapa pula bakal Perdana Menteri baru menggantikan Najib nanti? Ku Li? Muhyiddin?
Atau Ku Li jadi Perdana Menteri sehingga PRU 14 dan selepas kemenangan selesa BN, jawatan itu akan diserahkan kepada Muhyiddin pula menggantikannya?
Episod seterusnya pasti lebih ditunggu-tunggu, tapi dalam masa yang sama tentunya Najib semakin tidak lena lelap malamnya. (SH 12/10/2015)

0

0

votes
Article Rating
Kongsikan artikel ini


AUTA TOL DAN GST

Kesimpulannya mudah saja – ini merupakan satu lagi sebab untuk kita terus menolak kepimpinan Najib Razak yang sebenarnya buta dan tuli terhadap derita rakyat. (SH 13/10/2015)

0

0

votes
Article Rating
Kongsikan artikel ini


SOKONG SOSMA SEMASA DALAM KERAJAAN TIDAK BERERTI SETUJU IA
DISALAHGUNAKAN

Apabila Muhyiddin Yassin termasuk dalam senarai tujuh pemimpin yang mengeluarkan kenyataan bersama mengecam penggunaan undang-undang Sosma kepada penentang kerajaan, Pengarah Komunikasi Strategik BN, Abdul Rahman Dahlan pantas melakukan kritikannya terhadap Timbalan Presiden UMNO itu.
Dalam hujahnya, beliau mengingatkan bahawa Muhyiddinlah yang ketika itu Ketua Whip BN yang bersungguh-sungguh memastikan semua wakil rakyat parti itu mengundi bagi kelulusan Sosma di Parlimen.
Menulis di twitternya, Abdul Rahman yang juga Menteri Kesejahteraan Bandar, Perumahan dan Kerajaan Tempatan berkata, “Sosma adalah lebih baik daripada ISA. Malah bekas Ketua Whip BN, TSMY memastikan semua Ahli Parlimen BN termasuk Ahli Parlimen Semporna mengundinya di Parlimen.”
Abdul Rahman turut mempertahankan Sosma yang menurutnya lebih memberi peluang kepada pesalahnya melihat nasib mereka ditentukan di mahkamah berhanding ISA, selain menyindir pemerintahan 22 tahun Tun Mahathir Mohamad yang penuh warna warni serta menimbulkan “budaya ketakutan yang tidak dinafikan”.
Semalam Tun Mahathir, Tengku Razaleigh Hamzah, Muhyiddin Yassin, Shafie Apdal, Tun Ling Liong Sik, Ong Tee Keat dan Sanusi Junid mengeluarkan kenyataan bersama mengecam penahanan Khairuddin Abu Hassan dan Mathias Chang di bawah Sosma yang dianggap suatu bentuk penyalahgunaan kuasa dan tindakan terdesak mendiamkan pengkritik.
Seiring dengan kenyataan bersama itu juga memperlihatkan Tun Mahathir dan Ku Li sudah duduk semeja dan seakan terus sehati sejiwa dalam fasa-fasa berikutnya untuk melakukan tekanan bagi pengunduran Najib Razak sebagai Perdana Menteri.
Apa yang Pengarah Strategik BN itu perlu faham dan hadam betul-betul ialah ketujuh-tujuh yang menentang Sosma itu kerana wujud unsur penyalahgunaan kuasa dan undang-undang itu dilakukan semata-mata untuk mendiamkan pengkritik Perdana Menteri.
Sosma yang digubal untuk menangani ancaman keganasan dan terrorisme, secara akal loginya tidak wajar dikenakan kepada seseorang yang hanya membuat laporan polis meminta siasatan dilakukan terhadap 1MDB.
Membuat laporan kepada pihak berkuasa, sama ada di dalam mahu pun di luar negara, bukanlah suatu bentuk keganasan atau ancaman kepada keselamatan negara kerana ia hanya merupakan satu tindakan mencari kebenaran terhadap 1MDB yang mungkin turut melakukan kesalahan di negara-negara terbabit.
Khairuddin dan Mathias barangkali boleh dianggap bersubahat dengan pengganas dan mengancam keselamatan negara jika mereka melaporkan mengenai 1MDB kepada kumpulan pengganas yang tidak diiktiraf seperti IS atau mana-mana kumpulan kiri dan haram di negara -negara Barat.
Ini mereka hanya membuat laporan kepada pihak polis di beberapa negara dan FBI saja, jadi apa masalahnya?
Kenapa kita rasa terancam bila laporan dibuat kepada pihak berkuasa keselamatan yang sah di luar negara?
Kalau ada asas terhadap laporan itu, biarlah siasatan dijalankan? Kenapa sudah rasa tergugat dengan sekadar laporan polis, sedangkan penyiasatan mungkin dilakukan dan mungkin tidak?
Peranan Muhyiddin selaku Ketua Whip semasa menjadi Timbalan Perdana Menteri hanyalah untuk memastikan undang-undang itu diluluskan yang ketika digubal jelas tujuan dan matlamatnya, tetapi ia tidak bererti bersetuju jika ia disalahgunakan.
Apa yang berlaku, berdasarkan hujah-hujah dalam kenyataan bersama itu, Sosma jelas telah disalahgunakan terhadap Khairuddin dan Mathias berbanding dengan tujuan asal undang-undang itu diluluskan di Parlimen.
Mengecam Sosma kerana percaya ia disalahgunakan, walaupun oleh orang yang pernah berperanan penting meluluskannya adalah jauh lebih terpuji berbanding mereka yang terus mempertahankan penahanan Khairuddin dan Mathias yang ternampak seperti membenarkan Sosma sewenang-wenangnya diselewengkan.
Dalam pada itu, baik ketika pentadbiran Tun Mahathir atau pemimpin sebelum dan selepasnya di mana ISA masih berkuatkuasa, tidak pernah ada sesiapa ditahan hanya semata-mata kerana membuat laporan polis mengenai sesebuah anak syarikat milik kerajaan.
Dalam semua penahanan yang dilakukan ketika itu, ia dilakukan dengan alasan yang lebih besar dan ada ancamannya kepada keselamatan negara berbanding individu kerdil yang hanya sekadar pergi ke balai polis seorang diri membuat laporan dan minta dilakukan siasatan. (SH 13/10/2015)

0

0

votes
Article Rating
Kongsikan artikel ini


KALAU DENGAN PERKASA BOLEH BERBAIK, KENAPA PAS TERLALU KERAS DENGAN
AMANAH?

Apa pun bentuk kerjasama antara Pas dengan Perkasa atau ia hanya sekadar kunjungan hormat antara sebuah NGO Melayu dengan parti politik Islam dan kemudian bersetuju atas tiga perkara iaitu 1MDB, Sosma dan TPPA semata-mata, pelbagai tafsiran boleh dibuat terhadap perkembangan terbaru ini.
Banyak portal berita melaporkan Pas dengan Perkasa sudah menjalinkan kerjasama berikutan kunjungan Perkasa bersama sebahagian barisan kepimpinannya yang diketuai Ibrahim Ali terhadap Pas yang juga dikepalai oleh Hadi Awang sendiri.
Kerjasama itu dilaporkan melibatkan hal-hal yang berkaitan kepentingan Melayu dan Islam tetapi malam tadi Setiausaha Politik Presiden Pas, Dr Ahmad Samsuri Mokhtar mengeluarkan kenyataan bahawa ia bukan kerjasama, cuma sekadar kunjung hormat saja.
Sama ada wujud kerjasama atau hanya sekadar kunjung hormat, tetapi adegan berpeluk antara Hadi Awang dengan Ibrahim Ali tentu saja menarik untuk diperkatakan serta boleh menimbulkan pelbagai tafsiran serta andaian.
Lebih-lebih lagi bila Ibrahim juga berkata, tidak cukup sekadar beliau bersalam saja, malah harus memeluk Hadi Awang. Pelukan itu turut disambut hangat oleh Presiden Pas. Ehem, ehem….
Perkasa bukan saja dikenali NGO yang pro UMNO, malah Presidennya, Ibrahim Ali sendiri diberi laluan oleh BN bertanding atas tiket Bebas dalam pilihanraya umum lalu di Pasir Mas.
Dalam pilihanraya sebelumnya pula, Ibrahim Ali bertanding atas tiket Pas, juga di Pasir Mas, tetapi selepas itu mengumumkan dirinya sebagai wakil rakyat Bebas dan meninggalkan Pas.
Ibrahim Ali juga turut hadir dan berucap dalam perhimpunan baju merah baru-baru ini yang bertujuan menyokong dan mempertahankan kepimpinan Najib.
Bagaimanapun, dalam beberapa isu melibatkan kepentingan Melayu, Perkasa tetap lantang bersuara dan sesekali terlihat berbeza pendirian dengan UMNO, kerajaan dan Perdana Menteri.
Jika diselusuri perjalanan politik Ibrahim Ali sebelum itu, laluannya jauh lebih berwarna-warni lagi. Apa pun, itulah Ibrahim Ali yang sentiasa hidup dan bernafas, meski siapa pun yang menjadi Perdana Menteri dan bagaimana sekalipun bergolaknya perjalanan politik negara.
Tetapi dalam perkembangan politik semasa, Ibrahim Ali dan Perkasa nyata pro Tun Mahathir dan beliau jarang tidak kelihatan dalam setiap program yang diadakan oleh bekas Perdana Menteri itu di seluruh negara untuk “membelasah” Najib.
Malah Tun Mahathir adalah juga merupakan Penaung Kehormat Perkasa.
Di sebalik Ibrahim Ali tetap mempertahankan kunjungan terhadap Pas itu sebagai kesinambungan perjuangannya ke arah menjalin ukhwah dan penyatuan ummah, sosek-sosek di belakang tabir turut berputar ligat memperkatakan mengenai pertemuan tersebut.
Pelbagai tafsiran, spekulasi dan andaian menjelma mengenainya. Ada yang pro, tetapi lebih banyak yang kontra.
Ramai menanyakan, apakah muslihat sebenar pertemuan itu? Betulkah ia sekadar kunjungan hormat dan hanya membawa agenda ukhwah dan penyatuan Melayu saja?
Apakah kunjungan hormat itu yang disusuli dengan persetujuan terhadap tiga perkara iaitu 1MDB, Sosma dan TPPA, turut terselit udang besar di sebalik batu?
Adakah ini juga bermakna Ibrahim Ali sedang merintis semula jalan untuk menjadi wakil rakyat di Pasir Mas dengan bantuan Pas?
Dari segi Pas pula, apakah tujuannya menerima kunjungan hormat Perkasa yang memang diketahui latar belakangnya itu sedangkan sebelum ini lantang mengatakan NGO itu bercorak perkauman yang ditolak oleh Islam?
Bagaimanapun, ramai  yang mempersoalkan, jika dengan Ibrahim Ali dan Perkasa, Pas dan Hadi Awang boleh berbaik dan berpelukan, kenapa sikapnya terlalu keras dengan bekas pemimpin parti itu yang kini melarikan diri dan menubuhkan Amanah?
Kenapa sampai keluar perkataan pengkhianat terhadap mereka? Apakah menubuhkan parti baru sudah boleh dianggap pengkhianat, sedangkan semasa dalam Pas, golongan tersebut digelar pula “barua” dan “gunting dalam lipatan?”
Apakah di mata Pas sekarang, Perkasa lebih baik berbanding Amanah? Adakah dengan bertemu Perkasa, Pas sebenarnya sedang menghantar mesej kepada Pakatan Harapan yang baru ditubuhkan dan enggan disertainya pada waktu ini?
Tetapi, ramai yang berkata, jika dengan Perkasa dan Ibrahim Ali boleh berbaik serta berpeluk mesra, tidak bolehkah Pas menunjukkan sikap berbaik serta bekerjasama dengan Amanah dan Pakatan Harapan jika benar ingin bersama-sama mengalahkan UMNO dan BN dalam pilihanraya akan datang? (SH 14/10/2015)

0

0

votes
Article Rating
Kongsikan artikel ini


DUA KEMUSYKILAN TENTANG TOL

Pengguna di beberapa lebuhraya dalam bandar mulai robek poket apabila kenaikan tol tetap juga dilaksanakan oleh syarikat-syarikat konsesinya bermula hari ini.
Rayuan, bantahan dan kemarahan rakyat menolak kenaikan itu nampaknya tidak menyentuh langsung detik rasa kerajaan untuk bertindak sebaliknya.
Sepertimana biasa, alasan yang biasa digunakan  tentang kenaikan itu ialah kerana mematuhi syarat yang sudah termaktub dengan syarikat konsesi. Kalau syarat itu tidak dipatuhi, kerajaan kena membayar pampasan kepada syarikat-syarikat terbabit.
Menteri di Jabatan Perdana Menteri, Abdul Wahid Omar berkata, kerajaan terpaksa membayar pampasan RM510 juta kepada syarikat-syarikat konsesi bagi tempoh Januari – Oktober tahun ini berikutan penangguhan kenaikan tol yang sepatutnya dilaksanakan Januari lalu.
Jumlah itu, tambahnya, lebih tinggi berbanding hanya RM430 juga bagi tahun sebelumnya.
“Sebab itulah kita terpaksa membenarkan syarikat konsesi menaikkan kadar tol,” katanya sambil menambah ia dilakukan kerana terikat dengan perjanjian dengan syarikat konsesi sebelum ini.
Menteri Kerjaraya, Fazilah Yusof pula sebelum ini berkata, dengan kenaikan tol, kerajaan dapat menjimatkan perbelanjaannya yang bermakna lebih banyak kemudahan awam seperti sekolah, hospital dan sebagainya dapat dibina.
Kumpulan totok Najib pula menyalahkan Tun Mahathir Mohamad dalam semua kenaikan tol itu kerana dakwa mereka, banyak perjanjian itu dilakukan ketika era pemerintahannya.
Dalam ertikata lain, apabila tol naik, mereka cuba mengatakan kerajaan dan Perdana Menteri, Najib Razak tidak bersalah sama sekali kerana kenaikan itu.
Kerajaan kononnya terikat dengan perjanjian dengan syarikat konsesi yang sebahagian besar daripadanya dilakukan ketika era pentadbiran Tun Mahathir lagi. Lebih dari itu, rakyat cuba disogok agar menerima kenaikan itu dengan baik kerana kononnya lebih banyak sekolah, hospital dan kemudahan awam lain akan dibina oleh kerajaan.
Sekali imbas dan sekali fikir, memang nampak logik hujah menteri dan kumpulan totok Najib itu. Bermakna, kita tena redha sajalah dengan semua kenaikan tol.
Tetapi dua tiga kali fikir, kita akan nampak kerajaan sebenarnya seperti cuba “membodohkan” kita sebagai rakyat dan pengguna.
Pertama, kerajaan adalah pihak yang paling berkuasa dalam negara ini. Tiada individu atau syarikat yang mampu menjadi lebih kuat daripada kerajaan. Lebih-lebih lagi berkaitan dengan tol, sama ada penjanjian itu dibuat oleh pentadbiran sebelumnya atau sekarang, tidak bolehkah kerajaan menunjukkan diri mereka sebagai pihak yang benar-benar ada kuasa?
Apakah susahnya untuk memanggil syarikat-syarikat konsesi itu untuk diajak berunding bagi mengelakkan kenaikan dengan menggunakan hujah pengguna jalanraya sudah meningkat sehingga di luar jangkaan sama sekali yang mungkin tiada dalam pertimbangan ketika perjanjian itu ditandatangani?
Lagi pula, bukankah banyak syarikat konsesi lebuhraya ini dimiliki oleh syarikat berkaitan kerajaan, kroni pemimpin dan terdapat juga adik menteri yang menjadi pemegang sahamnya?
Lebih dari itu, kebanyakan syarikat itu juga banyak bergantung kepada kontrak-kontrak kerajaan dalam perniagaan mereka seterusnya. Maka, tidak bolehkah kerajaan “main sedikit tarik tali” dan “menunjuk sedikit kuasa” dengan syarikat-syarikat itu demi kepentingan rakyat?
Menyalahkah kepimpinan terdahulu yang membuat perjanjian hanya menunjukkan kepimpinan yang ada hari ini tidak berkuasa dan tidak tahu menggunakan kuasa. Lalu, buat apa jadi kerajaan jika tak tahu menggunakan kuasa sedangkan perjanjian itu bukanlah suci seperti Al Quran yang tidak boleh diubah sama sekali?
Yang kedua, janji tidak menaikkan tol dalam bandar ini adalah janji Najib sendiri sebelum pilihanraya umum 2013 yang lalu. Jika sudah tahu ada perjanjian dengan syarikat konsesi, kenapa Najib  masih “gatal mulut” berjanji dengan rakyat mengenainya?
Apakah ia sekadar janji politik atau Najib sendiri tidak tahu mengenai perjanjian itu?  Munasabahkah sebagai Perdana Menteri, Najib tidak tahu tentang perjanjian itu?
Sebagai orang Islam pula, tentu sekali mustahil Najib tidak tahu hukum memungkiri janji dan apakah label kepada yang berbuat demikian?
Sekali lagi, kesimpulannya mudah saja – hanya berkaitan tol saja pun kita sebagai rakyat sebenarnya sudah tiada alasan lagi untuk terus mengekalkan Najib mengetuai negara ini. (SH 15/10/2015)

0

0

votes
Article Rating
Kongsikan artikel ini


SAIFUDDIN PATUTNYA SUDAH LAMA TINGGALKAN UMNO

Bekas Timbalan Menteri Pengajian Tinggi, Saifuddin Abdullah akhirnya membuat keputusan meninggalkan UMNO dan menyertai PKR hari ini. Keputusan beliau sebenarnya tidaklah mengejutkan kerana jalur pemikirannya memang sudah lama tidak sesuai dengan parti itu.
Cuma, beliau sepatutnya lebih awal lagi meninggalkan UMNO lantaran jurang pemikirannya dengan parti itu yang semakin melebar berkaitan beberapa perkembangan melibatkan hubungan kaum dan isu-isu semasa berkaitan kerajaan.
Beliau yang pernah menjadi ahli MT UMNO dan memimpin Majlis Belia Malaysia (MBM), dikenali dengan pemikiran yang menolak ekstremisme kaum dan tidak takut menyuarakan pandangan yang berbeza dengan wadah yang dianutinya.
Jiwanya yang merdeka, tidak pandai mengampu dan enggan mencium tangan pemimpin berkuasa, memang tidak sesuai sama sekali dengan UMNO.
Jika beliau ada watak seperti itu, pasti beliau dulu menjadi menteri atau menduduki mana-mana agensi kerajaan yang menjanjikan habuan lumayan kepadanya.
Dalam UMNO, berbanding yang pandai membodek, mengampu dan selalu cium tangan, pemimpin seperti Saifuddin yang lantang, kritikal dan jujur memberikan pandangan, memang sukar untuk mendapat tempat.
Lihat saja Nur Jazlan Mohamed, gaya pemikirannya juga mirip Saifuddin, jika bukan kerana keperluan “mengkucar-kacirkan” Jawatankuasa Kira-Kira Wang Negara (PAC) yang sedang menyiasat 1MDB, barangkali sampai sekarang beliau tidak dilantik sebarang jawatan dalam kerajaan.
Rezeki Nur Jazlan hanya datang dengan dilantik sebagai timbalan menteri dalam negeri kerana timbulnya penyiasatan terhadap 1MDB yang membuatkan Najib terpaksa mengambil langkah-langkah menyelamatkan diri, walaupun beliau lebih senior, berkelayakan dan berkemampuan berbanding ramai menteri dan timbalan menteri sedia ada.
Meskipun Saifuddin menyebut sebab utama beliau meninggalkan UMNO ialah kerana kegagalan parti itu menangani isu berkaitan 1MDB dan wang RM2,600 juta yang masuk ke akaun Najib Razak, hakikatnya pilihan beliau ini lebih menjanjikan masa depan yang cerah buatnya.
Dilantik sebagai Pengarah Eksekutif Yayasan Kesederhanaan Global yang dipengerusikan oleh Najib selepas PRU 13, tidak banyak yang boleh dilakukannya melalui badan itu berikutan pendirian serta imej Perdana Menteri  yang kerapkali tidak menentu.
Lantaran itu, dengan keluar beliau daripada UMNO dan meletakkan jawatan daripada yayasan itu, ia juga bermakna tamparan terhadap kegagalan Najib sendiri mempromosikan imej sederhananya kepada rakyat.
Tidak dinafikan Saiffuddin mungkin akan dipecat tidak lama lagi daripada UMNO berikutan kehadirannya mewakili NGO Akademi Belia dalam persidangan meja bulat penubuhan Pakatan Harapan baru-baru ini yang menyebabkan ramai pemimpin parti itu tidak senang dengannya, namun beliau ternyata bijak dengan mengambil sikap “keluar lebih dulu sebelum kena pecat.”
Sekurang-kurangnya Saifuddin keluar daripada UMNO dan menyertai PKR dengan “tanda harga” yang masih ada pada dirinya. Beliau memilih tidak mahu menjadi “sampah hanyut” dalam UMNO semata-mata kerana tiada bakat mengampu dan membodek dalam dirinya.
Sebagai parti berbilang kaum, PKR memang sesuai untuk Saifuddin. Parti itu juga menjanjikan masa depan yang cerah kepadanya jka mereka meletakkan Saifuddin bertanding di mana-mana kawasan Parlimen yang mempunyai pengundi campuran.
Tidak semestinya beliau mesti diletakkan di Temerloh semula iaitu kawasan lamanya, bahkan boleh dipertimbangkan di lain-lain kawasan di Pahang atau diletakkan sebagai calon di Wilayah Persekutuan atau Selangor.
Kalahnya beliau mewakili BN di Temerloh dalam PRU 13 lalu kepada calon Pas, Nasharuddin Tantawi bukanlah bermakna pengundi menolaknya secara peribadi, tetapi lebih disebabkan penolakan terhadap UMNO dan BN ketika itu.
Dalam pilihanraya akan datang, PKR wajar memanfaatkan Saifuddin sebagai bekas timbalan menteri dan bekas pemimpin belia yang digemari oleh generasi muda, khususnya golongan urban dengan meletakkannya bertanding di mana-mana kawasan yang sesuai kerana pemikiran serta kebolehannya adalah aset kepada parti itu untuk bersuara di Parlimen.
Meninggalkan UMNO adalah pilihan yang tepat baginya, sama seperti pilihannya menyertai PKR sebagai wadah baru. (SH 15/10/2015).

0

0

votes
Article Rating
Kongsikan artikel ini


APA PULAK MEREPEK MERABAN NI?

Tentu ramai gelihati dengan reaksi Pengerusi Lembaga Disiplin UMNO, Megat Najmuddin Megat Khas berkenaan tindakan Saifuddin Abdullah meninggalkan UMNO dan menyertai PKR.
Beliau dilaporkan sebagai berkata, UMNO sama sekali tidak akan memaafkan perbuatan bekas ahli MT itu yang bukan saja keluar parti, tetapi juga mengumumkan secara terbuka.
Bukan sahaja keluar parti, tetapi juga tindakan itu dibuat cara umum dan di hadapan media. Dia nak keluar, keluarlah, katanya sebagaimana dilaporkan oleh TMI.
Ehhh…apa yang salahnya keluar UMNO dan mengumumkannya secara terbuka dan di hadapan media?
Apa yang sampai tak mahu memaafkan tindakannya itu? Apa yang UMNO boleh buat lagi setelah Saifuddin keluar meninggalkan UMNO?
Apa pula undang-undang dan disiplin UMNO yang dilanggar dengan berbuat demikian? Itukan hak masing-masing, lagi pun memang sewajarnya tindakan menyertai parti lain perlu dihebohkan kepada umum dan di hadapan media supaya ia diketahui ramai.
Lagi pun, Saifuddin bukanlah “pemimpin sampah” seperti yang dikatakan oleh Tengku Adnan kerana beliau pernah menjadi ahli MT UMNO dan timbalan menteri sebelum ini. Maka, sewajarnyalah penghijrahan itu diberitahu kepada umum.
Orang kahwin, bertunang dan bercerai pun jemput media, apa pulak salahnya keluar UMNO turut sama panggil wartawan?
Bukankah sudah banyak yang keluar UMNO mahu pun masuk UMNO sebelum ini juga mengumumkannya secara terbuka dan di hadapan media?
Barangkali Megat Najmuddin kena rajin mendapatkan bantuan “Pakcik Google”  untuk menyemak kembali bahawa semua pemimpin yang ingin beralih angin sebelum in,  turut melakukannya secara terbuka dan di hadapan media.
Jika tidak diberitahu, bukankah lagi susah jadinya?
Kenyataan Megat Najmuddin yang mengatakan UMNO tidak akan memaafkan tindakan Saifuddin juga menimbulkan tanda tanya, bahkan mungkin beruk, kera dan lotong di hutan (meminjam ayat yang selalu digunakan oleh Yahaya Ismail) turut tertanya-tanya.
Apa yang mahu dilakukan UMNO terhadap Saifuddin selepas ini…saman malu, tuntut ganti rugi atau hukum mati?
Ini bukan soal maaf atau tidak, tetapi menyertai mana-mana parti adalah hak dan kebebasan individu. Bukannya Saifuddin keluar UMNO dengan membawa lari harta dah duit UMNO pun. Beliau keluar dengan prinsip dah keyakinan saja.
Orang kahwin dan beranak pihak pun boleh berpisah, takkanlah dalam politik tiada kebebasan seperti itu.
Hodohnya perangai kita bila pasangan kita nak berpisah, tiba-tiba kita kata tidak memaafkan tindakannya itu. Relakslah bro…
Selain itu, kenyataan Megat Najmuddin ini juga bertentangan dengan sikap terbukanya sebelum ini yang mengatakan kehadiran Saifuddin dalam persidangan meja bulat penubuhan Pakatan Harapan bukanlah suatu kesalahan, melainkan jika mengkritik UMNO.
Jika sekadar hadir, tidak mengapa. Kita juga nak tahu apa pembangkang kata dan lakukan, tegasnya.
Jika Megat Najmuddin boleh menerima kehadiran Saifuddin dalam program pembangkang, apa salahnya jika beliau terus jatuh cinta dengan PKR?
Bawa bertenang dan janganlah merepek meraban sehingga memalukan diri sendiri. (SH 16/10/2015)

0

0

votes
Article Rating
Kongsikan artikel ini


MASIH INGATKAH NAJIB AKAN SLOGAN2 INI?

Kenaikan tol antara bandar yang bermula semalam tidak dinafikan memang membebankan ramai orang. Ramai yang bersungut kerana terpaksa membayar berbelas ringgit sehari hanya untuk tol saja.
Di laman sosial, pelbagai rungutan boleh didapati mengenai tol. Di dunia nyata pula, kawan-kawan dan saudara mara turut bersungut perkara yang sama. Ramai yang merasa lebih susah sekarang ini berbanding sebelumnya.
Pendeknya, jika 10 orang kita jumpa, sembilan daripadanya memang tidak puas hati dengan kenaikan tol ini. Lebih menyebabkan ramai yang marah ialah kerana kadar tol ini merupakan salah satu janji pilihanraya BN dan apabila suara bantahan dikemukakan, kerajaan seolah-olah tidak memperdulikannya.
Apakah Najib Razak masih ingat segala janji dan slogannya ketika PRU 13 lalu atau beliau sebenarnya sudah tidak memperdulikannya lagi? (SH 16/10/2015)

0

0

votes
Article Rating
Kongsikan artikel ini


SIAPA LAGI TAK SOKONG NAJIB, SILA ANGKAT TANGAN…..

Hakikat bahawa kepimpinan Najib Razak semakin ditolak oleh rakyat negara ini kian sukar dinafikan. Di mana-mana sejak kebelakangan ini, suara yang menolak lebih jelas ke depan berbanding yang menyokong.
Hakikatnya, tidak sukar menjustifasikan mengapa kepimpinannya tidak lagi diterima rakyat. Semua aspek mengenai Najib, sentiasa saja ada masalah dan nanahnya yang sukar diubati.
Kepimpinan, pelbagai aspek kelemahan, masalah yang berpunca daripada keluarga, anak isteri, bermewah, boros, janji dengan rakyat yang banyak dimungkiri dan segala macam masalah lainnya, adalah perkara pokok yang sukar dipisahkan dengan Najib sejak beliau memimpin negara ini.
Ditambah dengan isu 1MDB dan derma RM2,600 juta yang diterimanya yang kemudian menyebabkan anggota kabinet dipecat, peguam negara disingkirkan, pegawai SPRM dan polis dipindahkan,  SPRM diganggu, mereka yang membuat laporan polis ditahan dan lain-lain tindakan untuk “menyelamatkan tengkuknya”, siapa pun sukar mengelak daripada merasakan kepincangan sudah ada di mana-mana.
Satu-satunya yang menyebabkan Najib mampu bertahan ialah kerana kuasa masih berpusat kepadanya. Di hati dan sanubari rakyat, kecuali yang dikelabukan maklumat atau sengaja mengelabukan dirinya dengan sesuatu kepentingan, Najib sebenarnya sudah semakin jauh dan tidak diperlukan lagi untuk terus memimpin negara ini.
Lantaran itu, hanya Ketua-Ketua UMNO Bahagian, itu pun bukan semua, yang masih bersungguh dan berputar ligat mencari hujah untuk terus mengekalkan Najib.
Dalam mempertahankan Najib pula, tiada setara mana hujah yang mampu mereka tampilkan. Contohnya, apabila Tun Mahathir bersama lima pemimpin lain termasuk Tengku Razaleigh Hamzah, Muhyiddin Yassin dan Shafie Apdal mengadakan sidang akhbar bersama membantah Sosma, hujah yang mampu ditampilkan hanyalah dengan menggelarkan mereka sebagai “Enam Jahanam” sahaja.
Hujah-hujah berkaitan salahguna Sosma langsung tidak disentuh serta bagaimana “negara semakin jahaman”  di bawah kepimpinan Najib juga tidak berani disanggah.
Yang penting bagi pengampu dan pembodek ini  ialah selagi Najib yang masih banyak gula itu boleh dihurungi untuk dinikmati sedikit sebanyak manis gula yang ada padanya, maka selagi itulah beliau akan cuba dikekal dan dipertahankan.
Apa yang berlaku di luar lingkungan “cash is king”, maka segalanya akan dipersetankan saja.
Beberapa kajian mengenai kemerosotan sokongan rakyat terhadap Najib sudah banyak didedahkan sebelum ini. Bukan saja rakyat tidak lagi menyokong, bahkan di kalangan tiga juta ahli UMNO pun sokongan terhadap Najib sudah berpecah-pecah sekarang ini.
Hari ini, menurut laporan Straits Times Singapura yang memetik hasil kajian Merdeka Center, terlalu ramai pengundi Malaysia menolak kepimpinan Najib dengan bilangan pengundi Melayu yang tidak berpuas hati juga kian meningkat.
Antara lain kaji selidik yang dibentangkan kepada penganalis sektor kewangan pada minggu lepas itu ialah:-
– hanya 31 peratus pengundi Melayu terus menyokong Putrajaya pada Ogos, berbanding 52 peratus yang direkodkan pada Januari.
– tahap penerimaan kebangsaan kini tinggal 23 peratus berbanding 38 peratus pada Januari.
– masyarakat Cina terus menunjukkan penurunan sokongan di mana hanya 5 peratus berbanding 11 peratus yang direkodkan pada Januari.
– berkaitan ekonomi, 78 peratus tidak setuju dengan cara kerajaan menanganinya. Isu ekonomi yang menjadi keprihatinan rakyat ialah kos sara hidup, pengangguran, kesan GST dan penurunan nilai ringgit.
Akuilah, di mana lagi tinggalnya nilai kepimpinan Najib sekarang ini?
Sama ada kajian ini memberi kesan kepada Najib atau Ketua-Ketua UMNO Bahagian yang terus ingin mempertahankannya, realitinya itulah keadaan negara kita sekarang ini. Ia pula tidak mungkin bertambah baik selagi Perdana Menteri yang sama memimpin kita.
Kaji selidik dan dapatan ini akan terus bertambah buruk dari semasa ke semasa dan tidak mungkin dapat diperbaiki lagi.
Untuk masa-masa seterusnya, percayalah…lebih ramai yang bangga kerana tidak menyokong Najib daripada yang ingin mempertahankannya.  (SH 17/10/2015)

0

0

votes
Article Rating
Kongsikan artikel ini


BUKAN HANYA GST, NAIK TOL PUN UNTUK TAMBAH BR1M RUPANYA….

Apakah yang dapat kita rasakan dengan Najib Razak sejak kebelakangan ini?
Makin bagus kepimpinannya?  Kian lemah berfikir, hilang daya usaha  dan semakin lupa dengan janji-janjinya? Sudah hilang tumpuan dan cakap apa saja sesuka hatinya?
Atau apa sebenarnya sudah jadi dengan satu-satunya Perdana Menteri yang ada wang derma RM2,600 juta ini?
Sebagai usaha mempertahankan kenaikan kadar tol dalam bandar yang bermula Khamis lalu, Najib berkata, kerajaan terpaksa membenarkan peningkatan itu kerana jika tidak berbuat demikian, bantuan BR1M terpaksa dikurangkan.
Katanya, ini kerana kerajaan mempunyai kewangan terhad yang terpaksa memilih sama ada membayar pampasan kepada syarikat konsesi tol atau menyalurkan wang yang sama kepada rakyat melalui BR1M.
Anda tak naikkan tol, kena bayar pampasan, kurang wang untuk benda lain, kurang wang untuk BR1M, tambah Najib lagi.
Sungguh aneh sebenarnya kenyataan Najib ini.
Pertama, beliau nyata sudah lupa atau buat-buat lupa dengan janjinya sendiri untuk mengurangkan kadar tol dalam bandar sepertimana dilafazkannya sebelum PRU 13 lalu.
Kalau sudah tahu kenaikan tol diperlukan untuk menampung BR1M, kenapa suka sangat “berjanji  bulan madu”  dengan rakyat?
Oleh kerana Najib selalu mengunjungi Mursyidul Am Pas, Dr Haron Din, pantang saja terdengar pemimpin pembangkang itu tidak sihat atau dimasukkan ke hospital, maka ada baiknya beliau mengambil kesempatan bertanya sendiri dengannya apakah hukumnya orang yang mengingkari janji yang dibuatnya.
Kalau orang biasa yang menjatuhkan hukum, lebih-lebih lagi di media sosial, tentu saja ia tidak diyakini. Jadi, ada baiknya pemimpin Pas yang sedang dipuji dan dipuja itu mengajar hukum agama kepada Najib.
Yang kedua, apa kaitannya tol dalam bandar dengan penerima BR1M? Apakah semua pengguna tol dalam bandar merupakan penerima BR1M dan adakah juga semua penerima BR1M adalah pengguna tol dalam bandar?
Jika jawapannya ya, kenaikan kadar tol itu mungkin boleh diterima logiknya, tetapi jika sebaliknya atau kaitannya hanya sipi-sipi saja, terbukti Najib kian lemah daya fikir serta usahanya untuk mendatangkan kemakmuran dan semakin menunjukkan beliau tidak layak lagi memimpin rakyat negara ini.
Untuk memberikan kemakmuran kepada rakyat, kita tentu saja memerlukan pemimpin yang boleh berfikir dengan lebih baik dan seterusnya berusaha juga dengan lebih gigih untuk masa depan negara, bukannya  watak yang hanya mampu “main bedal” saja dalam menangani sesuatu isu.
Yang ketiga, apakah Najib lupa beliau pernah mengatakan sebelum ini bahawa cukai GST diperkenalkan adalah antaranya untuk menambah jumlah wang BR1M yang diterima oleh rakyat berpendapatan rendah.
Berucap dalam perhimpunan bulanan Kementerian Kewangan pada 19 Mei 2015, Najib ada menyebut, “kita harus memahami bukan hasrat kerajaan mahu susahkan rakyat, kita perkenalkan GST dengan menambahkan BR1M umpamanya sebanyak RM300, malangnya bila dah dapat banyak yang senyap.”
“Sebaliknya kalau barang naik sikit, timbul rungutan. Kita dah sedar ada sedikit sebanyak kenaikan harga tetapi ada timbal balasnya yang diberikan kerajaan melalui kenaikan BR1M, pengurangan cukai pendapatan antara satu hingga tiga peratus, pengurangan cukai korporat dan sebagainya.”
Apa ni Ah Jib Gor? Kenakan GST untuk BR1M, naikkan kadar tol pun untuk BR1M juga!!
Apalagi agaknya selepas ini kenaikan yang akan dibebankan kepada rakyat untuk menampung pemberian BR1M itu?
Tidak cukupkah cukai GST yang menurut Kastam bagi tahun 2015 saja kutipannya dijangka berjumlah RM7 bilion untuk menampung pemberian BR1M tersebut, sehingga kenaikan tol dalam bandar juga dibenarkan untuk tujuan yang sama?
Sengsara sangatkah kedudukan kewangan negara sekarang ini? Tidak adakah cara lain seperti meningkatkan penjimatan dan mengurangkan “horey horey” dalam menguruskan negara?
Berbalik kepada soalan awal tadi – adakah semua ini menunjukkan kepimpinan Najib makin bagus, kian lemah, hilang daya usaha, lupa pada janji, hilang tumpuan atau apa sebenarnya?
Berapa lama lagikah kita sanggup berperdana-menterikan pemimpin “tak semenggah” dan hilang daya berfikir seperti ini? (SH 19/10/2015).

0

0

votes
Article Rating
Kongsikan artikel ini


SETELAH MAHATHIR – KU LI – MUHYIDDIN TAMPIL BERSAMA, APA SETERUSNYA?

Awal minggu ini Tun Mahathir Mohamad yang agresif mahu menyingkirkan Najib Razak daripada kerusi Perdana Menterinya telah tampil dalam satu sidang akhbar bersama seteru politik lamanya, Tengku Razaleigh Hamzah untuk membantah penahanan Khairuddin Abu Hasan dan Mathias Chang dibawah undang-undang Sosma.
Turut sama dalam sidang akhbar itu ialah Timbalan Presiden UMNO, Muhyddin Yassin, Naib Presiden UMNO, Shafie Apdal serta dua lagi pemimpin veteran iaitu bekas menteri, Sanusi Junid dan bekas Presiden MCA, Ong Tee Keat.
Seorang lagi bekas Presiden MCA, Tun Ling Liong Sik yang turut mengeluarkan kenyataan bersama membantah penyalahgunaan undang-undang Sosma, tidak hadir dalam sidang akhbar itu kerana dilaporkan mempunyai urusan di luar negara.
Apa yang menarik dalam sidang akhbar itu ialah kemunculan  Tun Mahathir bersama dengan Tengku Razaleigh atau Ku Li dan Muhyiddin Yassin secara sekaligus yang seolah-olah memperlihatkan wujud agenda bersama serta keserasian jiwa antara mereka.
Semua orang tahu sejarah hubungan Tun Mahathir dengan Ku Li sebelum ini. Selepas bertembung dalam pemilihan 1987 dan kemudian Ku Li setuju membubarkan Semangat 46 pada 1996 demi perpaduan Melayu, kedua-dua pemimpin itu tidak pernah duduk semeja atau berada di pentas yang sama untuk bersatu hati dalam sesuatu isu, baik berkaitan UMNO mahupun negara.
Tun Mahathir dengan cara dan gayanya, manakala Ku Li pula dengan caranya yang tersendiri. Walaupun Ku Li pernah mencuba untuk menentang Tun Abdullah Badawi bagi jawatan Presiden UMNO, tetapi beliau tidak ikut sama bila Tun Mahathir ligat mengadakan “roadshow” untuk penyingkiran bekas Perdana Menteri yang banyak dikaitkan dengan isu “budak-budak tingkat 4” itu.
Begitu juga apabila Tun Mahathir menarik balik sokongannya terhadap Najib sejak lebih setahun yang lalu, Ku Li turut tidak ikut serta. Beliau banyak berdiam diri dan cuma sesekali bercakap berkaitan isu-isu penting negara.
Lantaran itu, apabila Tun Mahathir dan Ku Li berjaya duduk semeja untuk membantah Sosma di ketika bekas Perdana Menteri itu semakin agresif mahu menurunkan Najib daripada jawatannya, ia tentu saja menarik untuk ditafsirkan dan ditunggu perkembangannya seterusnya.
Tidak mungkin rasanya kedua-duanya sanggup duduk semeja hanya semata-mata kerana Sosma. Ia pasti lebih daripada itu yang ada kaitannya dengan perkembangan semasa politik negara. Lebih-lebih lagi jika dilihat sejarah perseteruannya dengan Tun Mahathir, seperti nampak mustahil hanya kerana Sosma, Ku Li sanggup berbaik dan duduk semeja dengan bekas musuh politiknya itu.
Apakah Ku Li sekarang sudah mempunyai agenda yang sama dengan Tun Mahathir untuk saling bergandingan tangan menyingkirkan Najib dan menyelamatkan negara ini?
Apatah lagi dalam sidang akhbar kemudiannya, Ku Li turut mengulas mengenai usul undi tidak percaya di Parlimen dan usaha lain yang boleh dilakukan berkaitan kedudukan Perdana Menteri, tetapi enggan mendedahkannya buat waktu ini.
Begitu juga dengan Muhyiddin Yassin. Sekembalinya daripada lawatan ke Sarajevo pada Hari Raya Aidil Adha yang lalu, bekas Timbalan Perdana Menteri itu ada mengatakan tidak akan bekerjasama dengan Tun Mahathir untuk menyingkirkan Najib.
Tetapi, nampaknya sekarang beliau sudah sanggup duduk semeja bersama Tun Mahathir. Walaupun terlihat cuma berkaitan Sosma, kesediaan Muhyiddin menonjolkan dirinya untuk bersama-sama dengan Tun Mahathir seperti menunjukkan beliau sudah mengubah pendiriannya.
Apakah Sosma hanya permulaan kepada agenda dan gerakan seterusnya oleh Tun Mahathir bersama Ku Li dan Muhyiddin untuk terus menekan Najib?
Apa gerakan dan agenda seterusnya oleh ketiga-tiga mereka selepas ini?
Jika Najib berjaya diketepikan, siapakah calon Perdana Menteri pilihan Tun Mahathir? Jika sebelum ini beliau pernah mengatakan Muhyiddin adalah pilihannya untuk menggantikan Najib berdasarkan kedudukannya sebagai orang nombor dua dalam UMNO, apakah kini pendirian itu  masih sama atau sudah berubah?
Di mana pula tempat Ku Li dalam agenda perubahan yang sedang diperjuangkan oleh Mahathir ini?
Apakah dalam waktu yang sama Tun Mahathir sebenarnya sudah berjaya mencapai kata sepakat antara Ku Li dan Muhyiddin tentang siapa yang seharusnya menggantikan Najib, lalu menampilkan mereka duduk semeja dengannya untuk rakyat menilainya?
Dalam masa yang sama, tergugatkah kedudukan Najib dengan wujudnya gandingan Tun Mahathir, Ku Li dan Muhyiddin ini?
Banyak perkara mula menjadi perhitungan ramai dengan bergabungnya Tun Mahathir – Ku Li – Muhyiddin ini. Apakah selepas ini ketiga-tiganya akan lebih kerap tampil bersama bagi meneruskan tekanan terhadap Najib atau masing-masing akan mula menyerang dari sudut yang berbeza?
Bagaimana pula dengan sessi Parlimen yang bermula pada 19 Oktober ini. Meskipun beberapa pihak menyedari usul undi tidak percaya di Parlimen sukar menjadi kenyataan berikutan pendirian awal Speaker yang enggan membenarkannya, apakah akan muncul kaedah lain untuk menggegar dan menggugat kerusi yang sedang diduduki Najib?
Dengan tampil bersama Tun Mahathir, apa yang jelas Ku Li dan Muhyiddin tidak akan berundur lagi daripada langkah yang sudah mereka mulakan. Terus ke hadapan adalah satu-satunya pilihan yang mereka ada, sama seperti Najib yang juga pasti akan berhabisan mempertahankan kedudukannya.
Yang jelas, pertembungan dan pertempuran akan lebih hebat serta menarik selepas ini. Cuma, siapa menang siapa kecundang saja yang masih dalam perhitungan dan ketidaktentuan.(SH 18/10/2015)

0

0

votes
Article Rating
Kongsikan artikel ini


KEUTAMAAN PAC IALAH PANGGIL JHO LOW, BUKAN BUANG TONY PUA

Ahli Parlimen Rompin, Hassan Ariffin akhirnya dilantik mengetuai Jawatankuasa Kira-Kira Wang Negara atau PAC bagi menggantikan Nur Jazlan Mohamed yang tiba-tiba dinaikkan pangkat menjadi Timbalan Menteri Dalam Negeri pada 28 Julai lalu ketika jawatankuasa itu sedang menjalankan tugas menyiasat 1MDB.
Meskipun berdepan tugas berat untuk menyiasat 1MDB yang sudah agak lama tergendala, di bahu Hassan kini terletak harapan untuk merungkai segala kekusutan tentang syarikat pelaburan yang sarat dengan hutang itu.
Harapan ramai juga ialah untuk melihat PAC dibawah kepimpinan Hassan ini akan meneruskan tugasnya memanggil semula semua saksi-saksi yang sudah disenaraikan sebelum ini seperti Jho Low serta  CEOnya sekarang, Arul Kanda Kandasamy sendiri.
Tambahan lagi, ketika Nur Jazlan mengetuai PAC, beliau sudah mengumumkan akan memanggil Jho Low untuk memberikan keterangannya berdasarkan laporan interim Ketua Audit Negara yang dikeluarkan mengenai 1MDB.
Lain-lain saksi yang pernah disebut oleh Nur Jazlan akan turut dipanggil antaranya ialah Ketua Pegawai Pelaburan 1MDB, Vincent Koh Beng Huat, Penasihat Undang-undang 1MDB, Ivan Cheng, Lembaga Pengarah 1MDB International Holding Limited, Shahrul Azral Ibrahim Helmi dan Jasme Loo Aiwan serta Pengarah Brazen Sky, Azmi Tahir.
Syarikat pengauditan 1MDB iaitu Deloitte, KPMG dan Ernst & Young juga dikatakan akan  dipanggil semula memberi keterangannya bagi menjelaskan beberapa perkara yang dibangkitkan dalam laporan awal Ketua Audit Negara itu.
Maka, sudah semestinya Hassan wajib meneruskan usaha dan kerja kerasnya untuk memastikan Jho Low serta semua yang sudah disenaraikan itu dapat memberi keterangannya di hadapan PAC.
Kegagalan Hassan bertegas mengenai keperluan  memanggil mereka, khususnya Jho Low  untuk memberi keterangan tentu saja akan meleburkan keyakinan orangramai, bukan saja terhadap PAC, tetapi juga kewibawaannya sebagai pengerusi jawatankuasa itu.
Selain itu, dilaporkan juga kedudukan Ahli Parlimen Petaling Jaya Utara, Tony Pua dalam PAC mungkin tergugat berikutan kelantangannya membuat kenyataan umum mengenai 1MDB sebelum siasatan jawatankuasa itu tamat.
Ramai pihak menyifatkan tindakan beliau itu melanggar etika dan menggesa beliau digugurkan daripada PAC.
Hassan turut mengesahkan mesyuarat PAC akan datang bakal menentukan kedudukan Tony Pua dalam jawatankuasa itu dengan mengatakan ia akan dibincangkan dalam mesyuarat pertama yang akan dipengerusikannya nanti.
Jika dilihat daripada awalnya, tertangguhnya siasatan PAC terhadap 1MDB ialah kerana empat ahli jawatankuasanya daripada BN, termasuk Pengerusinya ketika itu, Nur Jazlan telah dilantik oleh Najib menganggotai pentadbiran kerajaan dalam rombakan kabinetnya yang bersekali dengan pemecatan Muhyiddin Yassin dan Shafie Apdal kerana kelantangan mereka bersuara  mempertikaikan mengenai syarikat pelaburan tersebut.
Perlantikan itu secara langsung menjadikan PAC yang sudah mula berjalan dengan penyiasatannya terhadap 1MDB, lumpuh serta merta.
Maka itu, seharusnya agenda mesyuarat pertama Hassan hanyalah untuk memastikan perlantikan wakil-wakil daripada BN untuk mengisi kekosongan saja dan biarlah wakil-wakil  lama daripada pembangkang, termasuk Tony Pua, dikekalkan dalam jawatankuasa itu.
Perubahan wakil daripada pembangkang, kalau mahu dilakukan juga, hanya perlu melibatkan Pas dan Amanah saja, tetapi wakil daripada PKR dan DAP seharusnya tidak terjejas.
Jika Hassan cuba membincangkan agenda untuk menukar Tony Pua dengan orang lain, tentu saja yang pertama melintas di fikiran ramai ialah beliau seolah-olah cuba untuk “mengambil hati” Najib mengenainya.
Dengan itu, keyakinan orangramai terhadap PAC dalam mencari kebenaran mengenai 1MDB juga tidak akan bermakna lagi.
Jika Tony Pua didapati melanggar mana-mana etika, beliau hanya perlu diberi peringatan atau amaran saja agar tidak mengulanginya lagi masa depan dengan memintanya menumpukan segala perhatian menyoal saksi-saksi yang bakal dipanggil PAC nanti secara tertutup dan profesional, tetapi bukan dengan menggugurkannya.
Dalam hal ini, Hassan perlu tahu keutamannya ialah mendedahkan kebenaran mengenai 1MDB kepada rakyat dan pembayar cukai, sesuai dengan pertanggungjawabannya ialah kepada Parlimen. (SH 19/10/2015)

0

0

votes
Article Rating
Kongsikan artikel ini


AYUH BANK NEGARA, SEGERALAH MENUNJUKKAN KEBERANIAN!!

Semalam Bank Negara Malaysia (BNM) mengeluarkan kenyataan mengenai kuasa yang mereka yang ada dari segi penguatkuasaan atau dikenali sebagai tindakan pentadbiran, terhadap sesiapa yang melanggar atau tidak mematuhi peraturan dan undang-undang di bawah Akta Perkhidmatan Kewangan.
Tindakan itu boleh diambil  serentak atau secara berasingan dan berbeza dengan prosiding jenayah di bawah kuasa Peguam Negara, kata kenyataan itu.
Walaupun tidak menyebut tentang 1MDB, namun adalah dipercayai kenyataan ini dikeluarkan berikutan tindakan bank pusat itu membatalkan tiga kebenarannya sebelum ini kepada syarikat bermasalah tersebut berkaitan pelaburannya di luar negara yang berjumlah AS$1.83 bilion dan kemudian mengarahkan wang tersebut dibawa pulang serta mengemukakan pelan baru mengenainya.
Tindakan itu diambil berikutan syornya agar pendakwaan jenayah diambil terhadap 1MDB telah ditolak oleh Peguam Peguam, termasuk setelah mengemukakan rayuan mengenainya.
Dengan penjelasan bahawa BNM mempunyai kuasa untuk bertindak dari segi penguatkuasaan itu, yang ditunggu seterusnya ialah keberanian mereka untuk melaksanakannya. Tidak guna sekadar mengaku ada kuasa, tetapi tidak berani melaksanakannya.
Daripada semua senarai tindakan yang boleh diambil sebagaimana disebutkan oleh BNM dalam kenyataannya, paling munasabah ialah mendenda atau penalti kepada 1MDB atas kesalahan yang sudah dilakukannya itu. Tiga kebenaran yang sudah dibatalkan bermakna sekurang-kurangnya 1MDB ada tiga kesalahan yang boleh diambil tindakan.
Berapa jumlah denda yang akan dikenakan tidaklah penting sebenarnya kerana yang jauh lebih mustahak ialah dengan tindakan itu menunjukkan 1MDB pernah melakukan kesalahan, ada rekod kesalahan serta pernah dikenakan denda kerananya.
Soal jenayah memang kuasa Peguam Negara, tetapi dengan tetap bertegas melaksanakan undang-undang berdasarkan kuasa yang ada padanya terhadap sesiapa juga yang didapati bersalah, ia sekurang-kurangnya menjadikan BNM terus dihormati.
Biarlah Peguam Negara dengan keengganannya itu diadili oleh kebijaksanaan rakyat menilainya.
Berdasarkan keyakinan BNM bahawa 1MDB telah melakukan kesalahan sebagaimana syornya kepada Peguam Negara serta berpegang kepada kuasa yang ada  padanya, demi intergriti dan keyakinan orangramai terhadapnya, tindakan tidak seharusnya dilengahkan lagi.
Ayuh BNM…jangan buang masa lagi. Bertindaklah berasaskan kebenaran dan keberanian dengan segera.
Rakyat sedang menunggu!! (SH 20/10/2015).

0

0

votes
Article Rating
Kongsikan artikel ini


HEBOH2 USUL UNDI TAK PERCAYA, APAKAH ADA STRATEGI LAIN DI SEBALIKNYA?

Di mata kasar terlihat seolah-olah ada yang tidak kena mengenai usul undi tidak percaya terhadap Perdana Menteri, Najib Razak yang mahu dibawa di Parlimen.
Walaupun pertelagahan antara PKR dan DAP mengenai siapa yang seharusnya membawa usul berkenaan berjaya diselesaikan dengan Ketua Pembangkang, Dr Wan Azizah Wan Ismail bersetuju untuk membawanya sendiri bagi mewakili parti-parti pembangkang, masalah yang timbul ialah oleh kerana ianya usul baru dan belum pun dikemukakan secara bertulis lagi, pendengarannya hanya mungkin boleh dilakukan pada sessi Parlimen Mac depan.
Bermakna, tiada usul undi tidak percaya terhadap Najib pada Parlimen yang sedang berlangsung sekarang. Tetapi Dr Wan Azizah juga dilaporkan sudah bertemu dengan Speaker dan yakin ada harapan usul berkenaan untuk dibentangkan.
Dalam masa yang sama, Azmin Ali menyatakan Pas sudah bersetuju untuk memberikan sokongan penuh kepada usul berkenaan. Beliau juga seolah-olah yakin ada ruang untuk pembentangannya.
Namun, jika pun semua wakil-wakil rakyat pembangkang menyokong usul tidak percaya itu, ia masih lagi tidak mencukupi untuk memperolehi majoriti dan mencipta kemenangan.
Pembangkang hanya mempunyai 87 kerusi dan seorang Bebas iaitu Khalid Ibrahim. Jumlah keseluruhan Ahli Parlimen ialah 222 dan majoriti paling tipis yang diperlukan untuk menyingkirkan Najib melalui undi tidak percaya ialah 112 undi.
Siapa wakil BN yang akan menyokong?
Tengku Razaleigh Hamzah sudah menyatakan beliau tidak terlibat dengannya. Muhyiddin Yassin dan Shafie Apdal yang baru dipecat daripada kerajaan pula belum berkata apa-apa sama ada mahu menyokong atau tidak.
Begitu juga dengan bekas Presiden MIC, G Palanivel yang terpecat daripada parti itu dan kemudian digugurkan daripada kabinet, turut tiada khabar berita.
Di ketika yang sama, tidak terdengar pula wujud gerakan untuk menarik atau membeli Ahli-Ahli Parlimen BN untuk menyokong sebagaimana Projek 16 September yang pernah diusahakan oleh Anwar Ibrahim suatu ketika dahulu.
Meskipun sukar untuk menang, tapi pembangkang tetap juga mahu membawa usul tersebut. Untuk apa sebenarnya ia mati-mati mahu dibawa? Untuk apa diteruskan usul itu jika sudah tahu tidak boleh menang?
Adakah pembangkang hanya sengaja mahu merekodkan dalam sejarah Parlimen bahawa Najib pernah diundi tidak percaya saja, lalu kalah atau menang tidak menjadi perkiraan sangat?
Atau barangkali pembangkang ada strategi lain mengenainya?
Selain undi tidak percaya, ramai juga yang tahu bahawa Najib turut boleh disingkirkan dan tergugur daripada jawatannya dengan menolak Bajet 2016 yang akan dibentangkannya pada Jumaat ini.
Apakah, dalam heboh-heboh mengenai usul undi tidak percaya, pembangkang sebenarnya sedang mengatur strategi secara diam-diam untuk tujuan menolak bajet kali ini?
Apakah Ku Li, Muhyiddin, Shafie, Palanivel dan Ahli Parlimen BN akan menyokong usaha menolak bajet tersebut?
Jika kedua-dua usaha ini juga tidak membuahkan hasil, apa lagi yang boleh dilakukan untuk menyingkirkan Najib?
Dalam sidang akhbar kemunculan pertamanya bersama Tun Mahathir baru-baru ini, Ku Li ada menyebut bahawa terdapat usaha lain yang boleh dilakukan, selain undi tidak percaya di Parlimen, untuk menyingkirkan Najib.
Bagaimanapun, kata Ahli Parlimen Gua Musang itu, “kita akan bercakap di forum yang lain mengenainya.”
Apa agaknya “perkara lain” yang dalam pertimbangan Ku Li itu?
Adakah usul undi tidak percaya dan penolakan bajet yang sengaja diheboh-hebohkan ini hanya strategi untuk memberi tekanan kepada Najib, menjadikannya hilang tumpuan dan caca marba dalam menguruskan negara?
Apa pula peranan Tun Mahathir dalam semua hal ini? Apakah beliau turut sama mengatur strategi yang di luar kotak pemikiran kita semua, di sebalik geger sama bercakap mengenai undi tidak percaya dan mahu mengalahkan Najib di kawasan pilihanraya di Pekan?
Bagi pembangkang, jika gagal menyingkirkan Najib melalui undi tidak percaya dan penolakan bajet juga tidak berjaya, peluang mereka masih ada iaitu melalui PRU 14 nanti di mana bukan saja sokongan rakyat sedang menunjukkan trend yang menurun ketika ini, bahkan ramai yang percaya harapan mereka lebih terbuka selagi adanya Najib yang banyak masalah masih kekal berkuasa.
Tetapi Tun Mahathir tentu saja tidak sanggup menunggu sehingga PRU 14. Selepas PRU 14, jika BN kalah, satu-satunya yang menjadi kebanggaan ialah jangkaan Tun Mahathir ternyata betul dan salah besarnya tentu saja diletakkan pada Najib sebagai punca utamanya.
Bagaimanapun, apa gunanya lagi ketika itu. Najib tentu saja akan dihukum oleh sejarah sebagai punca berakhirnya kuasa UMNO dan BN. Lebih buruk jika selepas itu Najib terpaksa menghadapi proses turun naik mahkamah atas pelbagai dakwaan yang akan dikemukakan oleh kerajaan baru nanti.
Tentu saja bukan saja nama Najib yang tercemar, bahkan nama baik Tun Razak dan keluarganya turut terpalit sama. Tetapi Tun Mahathir juga tidak ke mana-mana bila kerajaan baru yang berkuasa.
Sebaliknya, bagaimana jika BN terus menang dalam PRU 14 dan Najib kekal lagi sebagai Perdana Menteri? Tidak “sakitkah mata dan hati”  Tun Mahathir ketika itu melihat Najib terus bergaya dengan kuasanya?
Sanggupkah beliau membiarkan ia berlaku atau apakah Tun Mahathir yang tidak pernah kalah dalam menyingkirkan musuh-musuh politiknya selama ini, akhirnya ditakdirkan Tuhan kecundang di tangan Najib? (SH 21/10/2015)

0

0

votes
Article Rating
Kongsikan artikel ini


PANDIKAR NAK SENARAI ANTI NAJIB LEBIH DULU PULAK…

Usul undi tidak percaya di Parlimen terhadap Perdana Menteri, Najib Razak seakan menerima halangan lagi apabila Speaker, Pandikar Amin Haji Mulia mahukan pihak pembangkang menghantar senarai Ahli-Ahli Parlimen yang mahu menyokong usul berkenaan terlebih dahulu sebelum sedia mempertimbangkan kelulusannya.
Saya masih menunggu senarai itu di atas meja saya kerana setahu saya mereka ada 89 undi saja. Apabila senarai yang mereka ada mencecah 90 atau 100, mungkin saya boleh tekan kerajaan untuk usul itu dibahaskan, kata Pandikar.
Meminta senarai awal sehingga 90 atau 100 yang menyokong usul itu secara tidak langsung bermakna ia berupa “pancingan” daripada Speaker agar pembangkang mendedahkan siapa Ahli-Ahli Parlimen BN yang bukan saja anti Najib, malah yang sanggup “melompat kolam”.
Sudah tentu ianya sesuatu yang mustahil boleh dilakukan. Kalau pun ada yang tergerak hati, tidak mungkin mereka sanggup “menjerut leher” lebih awal daripada yang sepatutnya.
Dan kalau pun pembangkang misalnya dapat membuktikan angka itu, ia memungkinkan terdedah pula kepada proses “tawar menawar” yang menyebabkan mereka itu kembali menyokong BN.
Hasilnya, tetap tak lepas juga usul tersebut.
Sebelum itu, usul persendirian tidak percaya terhadap Najib yang cuba dibawa oleh PKR disenaraikan di agenda 25 daripada 28 keseluruhannya dan belum tentu dapat dibentangkan berikutan aturan berkaitan kerajaan perlu diutamakan terlebih dahulu.
Kemudian apabila DAP mahu Ketua Pembangkang, Dr Wan Azizah Wan Ismail sendiri membentangkannya, ia juga dikatakan tidak mungkin sempat dibawa dalam sessi Parlimen yang sedang berjalan sekarang kerana ia memerlukan notis 14 hari lebih awal.
Oleh yang demikian, usul Dr Wan Azizah itu mungkin hanya boleh dibawa pada sessi Parlimen Mac tahun depan.
Dan hari ini,  Speaker mahu disenaraikan Ahli  Parlimen lain, selain 89 orang daripada pembangkang, yang mahu menyokong usul tersebut.
Licik, licik taktik Pandikar ini.
Maknanya tugas beliau sebagai Speaker untuk memastikan tiada usul yang boleh memalukan Najib, sehingga ini boleh dikira berjaya digalasnya dengan cemerlang
Soalnya, kenapa takut sangat dengan usul tidak percaya itu? Jika yakin pembangkang hanya ada 89 undi, kenapa perlu bimbang?
Tidak bolehkah ia dibiarkan dibahaskan terlebih dahulu sebelum diketahui siapa menyokong dan siapa yang tidak? Inikah sebahagian proses demokrasi?
Selain itu, lihat saja watak Pandikar dalam sessi Parlimen kali ini. Garangnya lain macam. Sikit-sikit mahu tunjuk kuasa!
Sikit-sikit nak marah dan selalu sangat dilihat mengangkat tangannya ketika berucap.
Tak terbayang watak inilah yang pernah mengadu kepada Tun Mahathir Mohamad memaklumkan akan meletakkan jawatan sebagai Speaker atas beberapa perkara tidak puas hati yang dibangkitkannya kepada bekas Perdana Menteri itu.
Wahh…sudah jauh beza dulu dengan sekarang bahh!! (SH 21/10/2015)

0

0

votes
Article Rating
Kongsikan artikel ini


APAKAH MAHATHIR BAKAL MENERIMA NASIB SEPERTI KHAIRUDDIN DAN MATHIAS
CHANG?

Timbalan Perdana Menteri yang juga Menteri Dalam Negeri, Ahmad Zahid Hamidi hari ini mengesahkan bahawa tiga kertas siasatan telah dibuka terhadap Tun Mahathir atas dakwaan menghasut.
Katanya, pihak polis membuka kertas siasatan mengikut Seksyen 500 Kanun Keseksaan itu berikutan dua laporan polis yang diterima iaitu di Jinjang dan Kelang.
Dalam jawapan bertulisnya di Parlimen, Ahmad Zahid menambah, kertas siasatan itu telah dirujuk kepada Timbalan Pendakwaraya untuk ulasan dan arahan selanjutnya selepas siasatan selesai dijalankan.
Tidak disangkal lagi dakwaan siasatan terhadap Tun Mahathir itu ialah berikutan kelantangannya mengkritik Najib Razak serta tidak henti-henti menggesanya meletakkan jawatan, terutamanya berkaitan isu 1MDB dan wang derma RM2,600 juta.
Dalam melancarkan serangannya, selain bekas Perdana Menteri itu menekankan perlunya Perdana Menteri berundur, turut juga membuat beberapa dakwaan seperi “Najib merasuah pemimpin UMNO”, “Najib mencuri wang” dan sebagainya.
Dengan pengesahan Ahmad Zahid ini, persoalan yang menjadi tanda tanya ialah apakah nasib Tun Mahathir selepas ini?
Apakah beliau akan ditangkap dan didakwa di mahkamah sepertimana nasib yang sudah menimpa Khairuddin Abu Hassan Mathias Chang sebelum ini?
Adakah selain disiasat di bawah Akta Hasutan, Tun Mahathir juga akan ditahan dibawah undang-undang Sosma?
Apakah kita juga akan melihat dalam waktu terdekat ini Tun Mahathir, seorang bekas Perdana Menteri yang banyak berjasa dan dilabel sebagai negarawan ulung, akan bergari tangan akhirnya?
Adakah semua ini merupakan tindakan balas untuk mendiamkan Tun Mahathir daripada terus melakukan serangan dan kritikan terhadap Najib?
Atau, ia sekadar gertakan kepada ramai yang lain agar berhenti daripada bersama-sama dan menyokong Tun Mahathir?
Selepas Tun Mahathir, siapa lagi mangsa seterusnya?
Dari sudut yang lain, ramai yang mula bertanya, sampai ke peringkat itukah yang Najib sanggup lakukan kepada Tun Mahathir semata-mata untuk mempertahankan kerusi Perdana Menterinya?
Sanggup dan tergamakkah Najib berbuat demikian terhadap Tun Mahathir yang diketahui banyak berjasa kepada perjalanan karier politiknya?
Benarkah ini menandakan Najib sekarang ini sanggup berbuat apa saja demi menyelamatkan kedudukannya?
Tetapi, persoalan paling pokok ialah apakah Najib pasti dapat menyelamatkan kerusi dan kedudukannya dengan berbuat demikian terhadap Tun Mahathir? (SH 22/10/2015)

0

0

votes
Article Rating
Kongsikan artikel ini


JIKA BAJET 2016 ADALAH "BAJET SAMPAH", SUKARKAH AHLI2 PARLIMEN
MENOLAKNYA?

Petang ini Najib Razak akan membentangkan Bajet 2016 di Parlimen. Ini adalah kali ketujuh Perdana Menteri selaku Menteri Kewangan berbuat demikian.
Tetapi, tidak seperti tahun-tahun sebelumnya, pembentangan Bajet kali ini berlaku di ketika imej beliau hampir-hampir gelap diselubungi jerebu yang diakibatkan oleh kemelut 1MDB dan wang derma RM2,600 juta yang masih menjadi pertikaian rakyat.
Di sisi yang lain, awan hitam sebenarnya sudah agak lama membayangi kepimpinan Najib yang gemar dengan slogan retorik seperti “janji ditepati”, “kami mendengar” dan “BN menang rakyat senang”, tetapi hakikatnya sentiasa saja menambahkan beban rakyat dengan perlaksanaan cukai GST, menghapuskan subsidi minyak serta yang terbaru membenarkan kenaikan tol di dalam bandar, sedangkan antara janji PRU 13 BN ialah mengurangkannya secara berperingkat-peringkat.
Selain semua keadaan itu, ditambah dengan pelbagai “pekung”, “tokak” dan “panau”  dalam kepimpinannya yang sudah menjadi bualan rakyat sejak 2009 lagi, hakikatnya tiada apa-apa lagi harapan rakyat dalam Bajet yang dibentangkannya ini.
Jika janji pilihanraya boleh dimungkiri dan slogan sendiri senang-senang dikhianati, apa lagi harapan yang ada dalam hati?
Keyakinan dan kepercayaan rakyat yang sudah sekian lama terhakis terhadap Najib, menjadi bertambah buruk apabila muncul isu wang RM2,600 yang didapati mengalir masuk ke dalam akaun peribadinya.
Bermula dengan penafian, menyifatkan ia konspirasi, kemudian mahu menyaman media yang mendedahkannya, tetapi apabila wang itu disahkan sebagai derma, Najib dan konco-konconya tanpa malu-malu mempertahankan pula kewajaran menerimanya dengan pelbagai hujah yang antaranya untuk dana politik, memastikan kemenangan UMNO, memerangi keganasan ISIS dan sebagainya.
Dalam isu 1MDB yang turut dikaitkan dengan wang derma itu, ia juga menyaksikan pemecatan anggota kabinet, penyingkiran peguam negara, kacau ganggu terhadap SPRM yang sedang menjalankan siasatan, pertukaran pegawai penyiasat secara mengejut ke Jabatan Perdana Menteri serta melumpuhkan peranan Jawatankuasa Kira-Kira Awam Negara atau PAC.
Semua itu menjadikan pandangan umum terhadap Najib begitu “hitam”. Ternampak semua tindakan di luar kewajaran itu adalah untuk menyelamatkan diri semata-mata.
Lalu tidak menghairankan kajian terbaru Merdeka Center menunjukkan kadar puas hati rakyat secara keseluruhannya hanya tinggal 23 peratus saja berbanding 38 peratus pada Januari lalu.
Golongan Melayu yang dulunya berpuas hati kepada Najib sebanyak 52 peratus, turut menurun menjadi 31 peratus saja lagi. Kaum Cina terus menolaknya dengan dulunya yang berpuas hati adalah 11 peratus, kini hanya tinggal 5 peratus saja.
Maka, apakah harapan rakyat apabila orang sama yang sebenarnya semakin dijauhi membentangkan Bajet sambil membawa janji, “Tahun ini, kita menumpukan usaha mengukuhkan daya tahan ekonomi negara, mengurus impak kelemahan luaran serta melindungi kesejahteraan rakyat?”
Ketika rakyat berdepan dengan pelbagai bebanan dan kesengsaraan serta dalam masa yang sama menyedari tentang kelembapan ekonomi, kejatuhan harga saham dan penurunan nilai ringgit, mereka juga menyedari satu-satu punca utamanya ialah Najib sendiri.
Imej beliau yang begitu buruk di mata dunia adalah halangan kepada segala-galanya. Pembentangan Bajetnya kali ini adalah umpama seorang yang sangat dibenci kerana pelbagai kejahatan dan onarnya, tiba-tiba datang dengan bakulnya membawa ole-ole sebagai buah tangan dan untuk keperluan harian kepada orang-orang kampung, maka berapa ramaikah yang sudi menerimanya?
Tentu saja lebih ramai yang enggan atau keberatan menerimanya. Yang sanggup menerima pula sudah pasti dikenali jenis orangnya.
Bukan ole-ole berupa makanan dan keperluan harian itu yang ditolak, tetapi kerana tangan dan hati sang pemberi itu sentiasa diragui dan tidak mudah lagi dimaafi.
Begitu juga dengan Bajet 2016 ini, semua yang cuba dilakukan Najib nanti tidak lebih hanyalah taburan janji untuk memulih dan memperbaiki semula imejnya setelah melakukan pelbagai “onar” yang sukar diterima secara lazimnya.
Rakyat tetap menolak dan tidak mempercayai beliau lagi, sama sebagaimana tidak ada yang percaya wang RM2,600 juta adalah derma.
Maka, ramai yang menolak Bajet 2016 ini kerana menganggap Bajet Najib kali ini tidak lebih  umpama “junk” atau sampah saja.
Lantaran itu, menjadi kewajipan Ahli-Ahli Parlimen yang berpaksikan suara rakyat, sama ada pembangkang atau BN, menolak Bajet yang mungkin hanya penuh “gula-gula” yang dibentangkan Najib nanti.
Ikutlah kata-kata Ahli Parlimen paling lama, Tengku Razaleigh Hamzah yang menyebut, “saya tidak rasa mereka akan mengundi menolak Bajet jika mengikut kebiasaannya. Tapi jika mereka merasakan terdapat isu substantif untuk menentang Perdana Menteri, mereka mempunyai hak untuk melakukannya.”
Kepada Ahli Parlimen BN, terdapat dua pilihan untuk melakukannya – sama ada secara terbuka mengangkat tangan bersama-sama Ahli Parlimen pembangkang menolak Bajet itu atau menghilangkan diri secara beramai-ramai ketika hari pengundian dilakukan.
Pilih saja yang mana selesa. (SH 23/10/2015)

0

0

votes
Article Rating
Kongsikan artikel ini


BAJET 2016 – HANYA INI YANG MENARIK

Apa yang sebenarnya menarik mengenai kandungan Bajet 2016 yang dibentangkan Najib Razak petang tadi?
Sama seperti ramai yang berhati suram ketika menanti pembentangannya, selepas dibentangkan ia terus juga suram.
Hakikatnya tiada apa-apa  yang menarik dalam bajet kali ini. Lagi-lagi bantuan tunai BR1M sebagai modal utama. Sebab itu malas nak ulas panjang-panjang Bajet 2016 ini.
Ucapan Najib yang lebih pendek dan ringkas berbanding tahun-tahun sebelumnya membuktikan beliau sendiri bagaikan sudah kekeringan modal untuk memakmurkan negara ini.
Kalau ada pun yang kekal menarik ialah ketidakberanian Najib untuk menyentuh sama sekali mengenai wang RM2,600 juta yang masuk ke akaun peribadinya sehingga Ahli-Ahli Parlimen pembangkang terpaksa membawa plakad bertulis “Mana RM2.6 Bilion?” untuk mengingatkannya keperluan berterus-terang mengenainya.
Berbanding beberapa kenaikan  BR1M sepertimana yang diumumkannya, rakyat jauh lebih ingin tahu sejujur dan setulusnya daripada mulut Najib sendiri di Dewan Rakyat yang mulia itu mengenai “BR1M Wang Besar” RM2,600 juta tersebut. (SH
23/102015
)

0

0

votes
Article Rating
Kongsikan artikel ini


APA TUJUAN ZAHID MENGESAHKAN BAJET 2016 DENGAN PILIHANRAYA SARAWAK?

Dalam banyak-banyak reaksi daripada pemimpin kerajaan mengenai Bajet 2016 yang dibentangkan oleh Najib Razak semalam, yang paling menimbulkan tanda tanya dan persoalan ialah komen Timbalan Perdana Menteri, Ahmad Zahid Hamidi.
Zahid dalam reaksinya mengesahkan Bajet 2016 itu antaranya ialah untuk memenangi pilihanraya negeri Sarawak yang bakal diadakan tidak lama lagi.
(Kita mendapat) komen positif daripada mereka (penduduk Sarawak). Ya, memang (untuk menang pilihanraya negeri Sarawak, katanya lagi.
Kenapa Zahid begitu berterus terang dan “lurus bendul” mengatakan bajet kali ini berunsur politik dan sebagai alat untuk BN memenangi pilihanraya negeri Sarawak?
Biasanya mana-mana pemimpin kerajaan, apabila mengulas mengenai sesuatu bajet, mereka hanya akan menyokong dasar atau menyebut kebaikan yang diperkenalkan dalam pembentangan itu sambil memuji langkah-langkah yang diperkenalkan didalamnya.
Ini kerana Bajet secara umumnya adalah untuk kepentingan semua rakyat tanpa mengira kecenderungan kepada mana-mana parti dan untuk pembangunan serta perkembangan ekononi negara, bukannya untuk  politik  atau alat memenangi pilihanraya.
Biasa juga kita mendengar apabila Bajet yang dibentangkan itu berdekatan dengan tarikh pilihanraya dan  ditanya sama ada ia bertujuan untuk mengekalkan kuasa, jawapan yang berhemah selalunya ialah seperti, “ia hanya kebetulan saja kerana dasar kerajaan memberi kesejahteraan kepada rakyat adalah sepanjang masa”, “terserah kepada tafsiran ramai” atau “ini bukan bajet politik dan pilihanraya.”
Kaitan Bajet dengan politik kepartian dan pilihanraya seboleh-bolehnya akan cuba dihindari bukan saja kerana ia medan yang berbeza, malah untuk mengelakkan tanggapan buruk bahawa seolah-olah dana kerajaan boleh disalahgunakan dengan sesuka hati.
Lebih-lebih lagi bagi yang menjawab jawatan Timbalan Perdana Menteri, periksalah rekod reaksi pemegang jawatan itu sebelum ini apabila setiap kali Bajet dibentangkan, semuanya sama ada memberi pujian kepada Menteri Kewangan atau menyambut baik beberapa intipati yang dikesan boleh memberi kebaikan kepada rakyat saja.
Tidak pernah mana-mana Timbalan Perdana Menteri sebelum ini mengatakan “bajet ini adalah untuk memenangi pilihanraya.”
Tetapi nampaknya berlainan dengan Zahid yang baru beberapa bulan menjadi Timbalan Perdana Menteri di mana  di samping memperkatakan tentang kelebihan bajet itu, beliau juga secara terbuka mengesahkan antara tujuannya ialah untuk BN memenangi pilihanraya negeri Sarawak yang dijangka diadakan awal tahun depan.
Kenapa Zahid mahu begitu berbeza dan berterus-terang? Mengapa beliau mahu kelihatan berlainan nada dengan Timbalan-Timbalan Perdana Menteri sebelum ini?
Jika pihak pembangkang yang mengaitkan sesuatu pembentangan bajet dengan politik atau pilihanraya, memanglah tidak menghairankan tetapi dengan Timbalan Perdana Menteri sendiri membuat pengakuan, terasa ada sedikit peliknya.
Apakah Zahid cuba memberi gambaran bahawa Bajet 2016 yang dibentangkan Najib adalah berunsur politik yang tujuan lainnya ialah untuk kepentingan BN mengekalkan kuasanya di Sarawak?
Mungkinkah juga Zahid sedang cuba menyindir makna tema “Mensajehtera Kehidupan Rakyat” yang dipilih oleh Najib dalam bajetnya kali ini?
Ehhh…adakah burung tempua sudah mula terbang rendah untuk  mencari-cari tempat bagi membina sarangnya? (SH 24/10/2015).

0

0

votes
Article Rating
Kongsikan artikel ini


SEMANGAT TELUK KEMANG JANGAN PADAM, MUHYIDDIN PERLU TERUS KE DEPAN…

Hanya sehari selepas Najib Razak membentangkan Bajet 2016 yang langsung tidak menarik untuk masa depan negara dan rakyat keseluruhannya, dua peristiwa berlaku hari ini yang boleh dianggap sebagai tanda-tanda tekanan akan berterusan lagi kepadanya.
Pertama, 13 Ketua UMNO Cawangan dalam bahagian Teluk Kemang, Negeri Sembilan dengan sepakat tampil menuntut Najib meletakkan jawatan bagi mengelakkan parti dihukum pengundi dalam pilihanraya umum akan datang.
Dengan 13 daripada 54 cawangan yang terdapat di Teluk Kemang sudah berani bersuara sedemikian rupa, ia adalah petanda jelas suara-suara penolakan terhadap Najib tidak lagi sekadar menyembunyikan diri, tetapi mulai berani memandangkan situasi dan masa depan negara yang kian  disedari semakin gawat dari semasa ke semasa.
Lebih-lebih lagi kerana UMNO Teluk Kemang dipimpin oleh Isa Samad, Pengerusi Felda yang juga salah seorang pendokong kuat Najib, bermulanya suara penolakan itu di situ bermakna tidak mustahil akan dituruti oleh cawangan-cawangan dalam bahagian lain pula.
Jika sebelum ini, seorang Ketua Cawangan dalam bahagian Pandan, Syed Saifuddin Syed Harman telah memulakan langkah dengan menjemput Tun Mahathir Mohamad untuk suatu program bulan lalu,  kini nampaknya telah ada 13 Ketua Cawangan di Teluk Kemang yang dengan berani menuntut Najib berundur daripada jawatannya.
Selepas ini, tampillah lebih berani Ketua-Ketua Cawangan lain dari seluruh negara dengan agenda yang sama untuk bersuara bagi menyelamatkan negara ini!
Setelah Ketua-Ketua Bahagian tidak boleh diharapkan untuk menjadi berani bagi menyelamatkan parti dan negara berikutan kebimbangan hilang pelbagai nikmat dan kepentingan, di bahu Ketua Cawanganlah harapan seterusnya disandarkan.
Yang kedua, Timbalan Presiden UMNO, Muhyiddin Yassin sudah mulai keluar dari “zon berdiam dirinya”  dengan kesediaan hadir buat pertama kali dalam satu program Bicara Minda – “Berani Kerana Benar”  anjuran akhbar Sinar Harian di Johor Bahru.
Dalam kemunculannya itu, Muhyiddin tanpa berselindung terus bercakap mengenai perasaan dan kebimbangannya mengenai UMNO, 1MDB, Najib, kedudukannya dalam parti, masa depan negara dan pelbagai lagi.
Dengan sedia muncul bersama khalayak dan seperti tidak mahu hanya membiarkan Tun Mahathir saja ke sana sini untuk membetulkan UMNO dan negara, Muhyiddin nyata sudah mengambil langkah yang berbeza sekarang ini.
Apatah lagi, bekas Timbalan Perdana Menteri itu turut berkata, beliau kini sedia menghadapi risiko tentang tindakannya ini.
Tentu saja selepas ini, Muhyiddin tidak mengelak lagi jika mana-mana pihak, termasuk UMNO cawangan mahu menjemputnya untuk memberi ucapan dan berkongsi pandangan, sesuai dengan seruannya agar jangan sesiapa takut untuk memberi teguran demi menegakkan kebenaran.
Tidak mustahil juga kiranya beliau akan turut tampil bergandingan dengan Tun Mahathir dalam pelbagai program jelajah atau penerangan ke seluruh negara lantaran mula menyedari kedudukannya sebagai pemimpin nombor dua sudah mulai tidak dihormati dan ingin diketepikan peranannya oleh Najib.
Apa pun, sesuai dengan kebangkitan yang sudah diserlahkan oleh 13 Ketua UMNO Cawangan Teluk Kemang serta Muhyiddin sendiri sudah mengambil langkah proaktif dan tidak lagi berdiam diri serta bersama usaha tanpa jemu oleh Tun Mahathir sebelum ini, semua pihak yang sayangkan negara ini perlu terus bangkit memainkan peranan masing-masing.
Jangan dibiarkan ia terhenti sekerat jalan atau seperti “hangat-hangat tahi ayam” saja.
Yang semakin disedari semua ialah masalah UMNO dan Malaysia hanya satu iaitu Najib saja. (SH 24/10/2015)

0

0

votes
Article Rating
Kongsikan artikel ini


HANYA SATU CARA 13 KETUA CAWANGAN TELUK KEMANG BOLEH DISELAMATKAN….

Ketua UMNO Bahagian Teluk Kemang, Isa Samad nampaknya tidak menunggu lama untuk bertindak balas terhadap 13 Ketua Cawangan dalam bahagian itu yang dua hari lalu menuntut perletakan jawatan Perdana Menteri, Najib Razak bagi mengelakkan parti dihukum pengundi dalam pilihanraya.
Beliau yang juga Pengerusi Felda dilaporkan sudah meminta setiausaha UMNO bahagian menghantar laporan kerana menganggap tindakan ketua-ketua cawangan berkenaan telah mencemar amalan membuat keputusan secara kolektif yang selama ini dihormati.
Sokongan UMNO Teluk Kemang kepada Najib adalah berkekalan. Kita akan terus memberi sokongan dan bersama beliau, katanya Isa Samad lagi.
Dalam masa yang sama, Timbalan Perdana Menteri, Ahmad Zahid Hamidi pula tidak menganggap tindakan 13 Ketua Cawangan dalam bahagian Teluk Kemang itu sebagai suatu perkara yang besar.
Katanya, mereka hanya merupakan 13 orang daripada 20 ribu Ketua Cawangan yang ada di seluruh negara.
Soalnya, jika ia  hanya perkara kecil, kenapa Isa Samad melihatnya sebagai perkara besar serta begitu tergesa-gesa mahu bertindak?
Apakah tidak boleh didengar terlebih dahulu rintihan dan luahan hati 13 Ketua Cawangan berkenaan?
Kenapa Isa Samad begitu pantas mahu bertindak balas sambil dengan segera juga menyatakan sokongan UMNO Teluk Kemang terhadap Najib adalah berkekalan?
Adakah tempoh kontrak beliau sebagai Pengerusi Felda sudah dekat tarikh matinya?
Sudah berkuburkah demokrasi dan tertutup jugakah ruang untuk  pemimpin akar umbi meluahkan pandangan bagi menyelamatkan parti?
Tetapi, hanya ada satu cara untuk mengelakkan Jawatankuasa Disiplin daripada mengambil tindakan terhadap 13 Ketua Cawangan yang berani itu – lebih ramai ketua cawangan di seluruh negara turut bangkit melakukan perkara yang sama dengan segera.
Daripada 20 ribu di seluruh negara, mustahil tiada 500 atau 1000 yang turut berpandangan seperti mereka?
Takkan semua Ketua-Ketua UMNO Cawangan masih percaya sepenuhnya kepimpinan Najib boleh memenangi pilihanraya akan datang ini?
Kalau hanya 13 yang bersuara, mungkin mudah Jawatankuasa Disiplin untuk bertindak, namun tentu saja sukar jika angkanya menjadi 500 atau 1000 orang. Malah, jika lebih ramai yang berani bersuara, ia lebih mungkin untuk didengari dan diambil perhatian sewajarnya.
Zahid Hamidi tentu senyum-senyum jika lebih ramai pemimpin cawangan mula berani bersuara….(SH 26/10/2015)

0

0

votes
Article Rating
Kongsikan artikel ini


JIKA TAK BERSALAH, JANGAN CAMPUR SIASATAN – PERSOALAN YANG HANYA NAJIB
BOLEH MENJAWABNYA

Muhyiddin Yassin menghangatkan kembali isu 1MDB dengan terus melontarkan persoalan yang sebenarnya hanya mampu dijawab oleh Najib Razak sendiri – kenapa campur dalam siasatan?
Berucap dalam program Bicara Minda – Berani Kerana Benar di Johor Bahru semalam, selain membangkitkan perkara tentang 1MDB seperti pinjaman RM3 bilion yang mahu dipohon, menerima pinjaman RM2 bilion daripada usahawan Ananda Krishnan dan sebagainya, beliau turut menyatakan proses siasatan terhadap syarikat pelaburan strategik itu tidak seharusnya diganggu jika tidak melakukan apa-apa kesalahan.
Katanya, orangramai hanya ingin melihat siasatan terhadap syarikat itu berjalan dan kemudian mengetahui hasilnya.
Rakyat hanya mahu proses siasatan dijalankan. Jangan campur, yang rakyat nak tahu apa hasilnya. Kalau tak bersalah, tak bersalahlah. Jika bersalah, kita hukum, tambah beliau lagi.
Muhyiddin yang juga Timbalan Presiden UMNO seterusnya mengingatkan bahawa yang hak akan timbul, manakala yang batil tetap akan tenggelam lambat launnya.
Apa yang dibangkitkan oleh Muhyiddin ini tentunya mengenai apa yang berlaku tempohari ketika proses siasatan terhadap 1MDB sedang berjalan yang antaranya, pemecatan Gani Patail sebagai Peguam Negara, gangguan dan pertukaran serta merta beberapa pegawai SPRM ke Jabatan Perdana Menteri, pasukan petugas khas tidak lagi berfungsi dan Jawatankuasa Kira-Kira Awam Negara atau PAC “dilumpuhkan” dengan empat anggotanya dilantik menganggotai pentadbiran kerajaan.
Semua orang yang berfikiran sihat, waras serta masih dapat membezakan antara putih dengan hitam, tentu saja melihat semua tindakan itu berupa campurtangan atau gangguan terhadap siasatan yang sedang dijalankan, lebih-lebih sebelum itu beberapa tangkapan dan serbuan terhadap beberapa individu yang dipercayai boleh membantu siasatan, sudah pun dilakukan oleh SPRM.
Antaranya yang kena tahan itu ialah Dr Shamsul Anwar Sulaiman, ECO Ihsan Perdana, sebuah anak syarikat 1MDB serta seorang despatch.
Namun, selepas semua campurtangan itu, kita bukan saja tidak mendengar lagi pasukan petugas khas bermesyuarat, bahkan apa jadi kepada beberapa individu yang pernah ditangkap juga tiada khabar beritanya. Semuanya senyap belaka.
Najib pula tidak pernah membuka mulut mengenai kewajaran semua tindakan itu diambil. Kenapa beliau masih diam, adakah kerana tiada jawapan atau masih memerlukan masa lagi untuk mengolah jawapannya yang sesuai?
Mengenai Gani Patail yang dilaporkan disingkirkan kerana masalah kesihatan, hanya Tun Mahathir yang kerap mempersoalkannya dengan beberapa hari sebelum ini menanyakan kepada kerajaan agar menunjukkan sijil sakit bekas Peguam Negara itu.
Namun, sehingga hari masih juga tiada sesiapa mampu memberi jawapan mengenainya.
Kini, dengan Muhyiddin sendiri sudah  secara terbuka mengatakan, “kalau tak bersalah, jangan campur dalam siasatan”, Najib juga secara “gentlemannya”  tiada lagi pilihan selain memberi respon dan jawapan kepada persoalan itu.
Jika tidak dijawab atau diberi penjelasan, selagi itulah keraguan akan terus membuak-buak, sekaligus membentuk persepsi buruk terhadap dirinya.
Hanya Najib yang mampu dan sesuai memberi jawapan kepada persoalan itu kerana beliau yang dikaitkan secara langsung dengan 1MDB yang sedang disiasat itu.
Bukan Timbalan Perdana Menteri, Ketua Setiausaha Negara, Peguam Negara atau sesiapa yang lainnya perlu campurtangan menjawab persoalan tersebut.
Jika terus dibiarkan tidak dijawab, campurtangan sebagaimana yang digambarkan Muhyiddin itu akan dilihat hanya untuk menutup kesalahan atau mengesahkan memang ada kesalahan yang cuba dilindungi.
Meskipun siasatan dikatakan masih berjalan, ia barangkali tidak sama lagi  dibawah Peguam Negara serta Pengerusi PAC yang baru.
Dari segi tanggungjawab moral sebagai pemimpin, Najib pada hakikatnya  “tidak jantan” jika sepanjang masa hanya pandai melarikan diri, diam membisu dan tidak menjawab mengenai perkara itu, apatah lagi setelah orang nombor duanya sendiri dalam UMNO mempersoalkannya secara terbuka. (SH 25/10/2015)

0

0

votes
Article Rating
Kongsikan artikel ini


BUKAN HANYA DI MALAYSIA RUPANYA…

Baru-baru ini Pengarah Pusat Penyelidikan Pas, Dr Zuhdi Marzuki menyindir tindakan Ahli-Ahli Parlimen pembangkang mengangkat sepanduk “Mana RM2.6b?” sebaik selesai pembentangan Bajet 2016 dengan mengatakan, Parlimen kanak-kanak pun tidak berbuat demikian.
Pemimpin kerajaan pula menyifatkan tindakan itu sebagai kebudak-budakan, sambil mengingatkan bahawa Parlimen bukannya pentas sarkas.
Sebenarnya di beberapa negara lain, bahkan termasuk negara maju, membawa sepanduk untuk menyatakan bantahan atau sokongan terhadap sesuatu perkara, sama ada di Parlimen atau persidangan antarabangsa, adalah perkara biasa.
Tiada yang pelik dan janggalnya tindakan membawa sepanduk itu, lebih-lebih lagi isu wang RM2,600 juta itu bukanlah perkara kecil kepada negara. (SH 26/10/2015)

0

0

votes
Article Rating
Kongsikan artikel ini


CARA BARU MOHON NAIK PANGKAT

Timbalan Menteri Komunikasi dan Multimedia, Jailani Johari mempersalahkan bekas Menteri Pendidikan, Muhyiddin Yassin berhubung kelemahan projek penyediaan internet ke sekolah-sekolah yang dikenali dengan 1BestariNet.
Ketika memberi jawapan di Parlimen berhubung pertanyaan bahawa perkhidmatan internet yang disediakan kepada guru dan murid-murid di bawah projek 1BestariNet itu lebih perlahan berbanding yang dijanjikan, beliau berkata, “projek 1BestariNet bukan di bawah kementerian ini. Ia adalah sebuah projek nasional yang diterajui oleh bekas  Menteri Pendidikan.”
Kenapa dan atas hujah apa seorang timbalan menteri boleh memberi jawapan sedemikian rupa?
Apakah pula penilaian kita bila seorang pemimpin memberi jawapan seperti itu?
Adakah ini bermakna telah lahir “seorang lagi Ahmad Maslan” dalam pentadbiran kerajaan?
Sebab itu tidak menghairankan apabila jawapan tersebut turut mendapat “belasahan” daripada Ahli Parlimen Tawau, Abdul Ghafur Salleh dengan mengatakan, kelemahan yang timbul dalam sesuatu projek kerajaan tidak seharusnya diletakkan di bahu seseorang yang sudah meninggalkan kerajaan.
“Kita satu kerajaan, jangan cari mantan. Kementerian bukan mantan.
“Kalau begitu, lain kali orang akan cakap mantan yang punya…mana ada mantan yang punya, itu kerajaan yang punya,” kata Ghafur lagi.
Siapa Jailani Johari ini? Adakah beliau dikenali sebelum ini? Setelah lebih dua tahun menjadi timbalan menteri sejak 2013 lalu, adakah kita sedar kewujudan beliau dalam pentadbiran kerajaan?
Tentu ramai yang menyatakan tidak mengenalinya, bahkan barangkali ada yang mengatakan inilah pertama kali mendengar namanya.
Oleh itu, jangan marahkan beliau sangat-sangat atas jawapannya yang sebegitu rupa. Walaupun nampaknya tidak memahami konsep tanggungjawab bersama, beliau sebenarnya mungkin sedang cuba-cuba menghantar “surat permohonan kenaikan pangkat” untuk menjadi menteri penuh kepada Najib Razak.
Dengan meletakkan beban kepada musuh politik Najib tentu saja diharapkan lebih mudah membuatkan hati Perdana Menteri berbunga-bunga jadinya.
Alahai, Malaysiaku… (SH 27/10/2015)

0

0

votes
Article Rating
Kongsikan artikel ini


JAWATANKUASA DISIPLIN UMNO TAK SEHARUSNYA LAYAN ADUAN ISA SAMAD!!

Adakah mendesak mana-mana pemimpin meletak jawatan merupakan suatu kesalahan dalam UMNO?
Berikutan tindakan 13 Ketua UMNO Cawangan Teluk Kemang mengadakah sidang akhbar bersama mendesak perletakan jawatan Najib Razak sebagai Perdana Menteri, Ketua UMNO bahagian berkenaan yang juga Pengerusi Felda, Isa Samad dilaporkan akan menghantar laporan kepada Jawatankuasa Disiplin agar sesuatu tindakan dapat diambil terhadap mereka.
Meskipun Isa memberi alasan mereka itu telah mencemar amalan membuat keputusan secara kolektif yang selama ini dihormati, tetapi tentunya punca paling utama “kemarahan”  beliau sehingga mahu tindakan itu diambil ialah kerana desakan itu berkaitan pengunduran Najib.
Tiada sebab lain tindakan itu mahu diambil melainkan Isa merasakan namanya sudah agar tercemar di mata Najib berikutan perbuatan 13 Ketua Cawangan itu.
Lantaran itu, sebagai tindak balas yang mudah ialah melaporkan kepada Jawatankuasa Disiplin di mana jika mereka dipecat atau digantung keahliannya, dapatlah Isa memberi gambaran bahawa UMNO Teluk Kemang yang dipimpinnya sudah kembal solid, padu dan tidak berbelah bagi menyokong serta mendokong Najib.
Jika mereka terbabit membuat desakan lain seperti meminta Muhyiddin Yassin dan Shafie Apdal meletakkan jawatan, atau mendesak Tun Mahathir keluar UMNO misalnya, walaupun tidak dibuat secara kolektif, sudah pasti Isa tidak akan melaporkannya kepada Jawatankuasa Disiplin.
Bahkan tidak mustahil beliau akan mengatakan, itu merupakan hak mereka dan ia kebebasan yang perlu dihormati dalam demokrasi UMNO.
Tetapi kerana itu menyentuh “pemimpin agung” yang sedang berkuasa, maka semuanya mahu dijadikan salah belaka. Itulah UMNO…
Soalnya, adakah suatu kesalahan dan terdapat dalam perlembagaan parti bahawa mendesak Perdana Menteri berundur merupakan perbuatan yang boleh diambil tindakan?
Apakah juga tindakan mereka itu boleh dianggap mencemar UMNO sedangkan niat besarnya ialah untuk menyelamatkan masa depan parti?
Sehingga ini, perdebatan dan perbualan mengenai salah atau tidaknya tindakan 13 Ketua UMNO Cawangan itu masih menjadi pertikaian di kalangan ahli dan pemimpin UMNO sendiri.
Rata-rata mengatakan tiada peruntukan khusus tentang perkara itu, tetapi boleh ditafsirkan sebagai kesalahan kalau dimahukan demikian oleh mereka yang berkuasa mengenainya.
Jika tiada peruntukan khusus mengenainya, maka ada baiknya Jawatankuasa Disiplin tidak melayan sama sekali aduan Isa Samad itu kerana jika semua suara mahu disekat, UMNO akhirnya akan menjadi seperti “syarikat sendirian berhad” saja.
Lagi pun, kini bukanlah era seperti 70an atau 80an lagi di mana semua yang diatas dianggap betul belaka dan tidak boleh ditegur sama sekali.
Yang mustahak, haruslah disedari bahawa tidak mungkin sokongan 100 peratus boleh diperolehi dan tindakan 13 Ketua Cawangan itu merupakan amaran muhasabah diri kepada Najib dan juga Isa Samad.
Dalam masa yang sama, jika mendesak Najib meletak jawatan mahu dianggap suatu kesalahan, bagaimana pula dengan Jamal Mohd Yunus, Ketua UMNO Bahagian Sungai Besar yang sudah acapkali membuat desakan yang sama kepada Muhyiddin Yassin?
Tidakkah Jamal sepatutnya lebih dulu diambil tindakan?
Atau adakah, dalam UMNO ini hanya mendesak pemimpin yang sedang berkuasa saja merupakan suatu kesalahan manakala yang sudah habis kuasanya, apa pun boleh saja? (SH 27/10/2015)

0

0

votes
Article Rating
Kongsikan artikel ini


BAIKNYA HATI NAJIB…AHLI PAS PUN JADI CEO GMM TAPI AHLI UMNO YANG
SETIA DAPAT APA?

Apa nak dikata lagi  mengenai perlantikan bekas Timbalan Presiden Pas, Nasharuddin Mat Isa sebagai CEO Yayasan Kesederhaan Global atau GMM selain mengatakan bahawa ini merupakan tanda Najib Razak memang seorang pemimpin yang sungguh baik hatinya.
Ini kerana CEO sebelum ini, Saifuddin Abdullah meletakkkan jawatan itu sebaik beliau menyertai PKR. Tindakannya meletakkan jawatan tentunya kerana sedar perlantikannya dahulu memegang jawatan itu adalah kerana beliau ahli UMNO, parti yang sedang menguasai kerajaan yang Perdana Menterinya juga adalah daripada UMNO.
Lantaran itu, apabila menyertai PKR, beliau dengan sukarela mengundurkan diri kerana merasakan tidak cocok sebagai ahli parti pembangkang memegang jawatan itu berikutan parti baru pilihannya tiada kaitan apa-apa dengan UMNO dengan mengetuai kerajaan Pusat.
Namun Najib kini melantik Nasharuddin yang rasanya masih lagi ahli Pas menggantikan Saifuddin. Walaupun perlantikan itu adalah hak mutlak Najib yang mengasaskan penubuhan GMM dan beliau boleh memberinya kepada sesiapa saja yang dikehendakinya, keutamaan tentunya diharapkan kepada ahli UMNO juga menggantikannya.
Tetapi kerana sikap baik hatinya yang luar biasa, Najib tidak memilih pemimpin atau ahli UMNO atau mana-mana individu tidak berparti yang pro UMNO untuk jawatan itu, sebaliknya ahli Pas yang sudah tiada jawatan dan kedudukan jadi pilihannya.
Kasihan juga kepada ahli dan pejuang-pejuang setia UMNO, tiadakah di kalangan mereka yang seramai lebih 3 juta itu yang layak menjadi CEO GMM?
Mereka berpanas berhujan, gigih mempertahankan parti, tidak lupa berkempen dan mengundi calon pilihan parti ketika pilihanraya dan berhimpun dengan baju merah untuk menunjukkan sokongan kepada Najib, alih-alih yang “baju hijau” juga dapat habuan.
Parti mana agaknya yang diundi oleh Nasharuddin dalam pilihanraya umum yang lalu dan apakah pula pilihannya dalam pilihanraya umum akan datang, walaupun selepas dilantik sebagai CEO ini?
Apakah dengan perlantikan Nasharuddin yang dikenali rapat dengan Hadi Awang dan Dr Haron Din ini merupakan laluan awal kerjasama politik antara UMNO dengan Pas?
Siapa lagi agaknya selepas ini ahli daripada parti pembangkang lain yang akan diberikan apa-apa jawatan oleh Najib?
Kepada pejuang-pejuang setia UMNO yang tidak dapat apa-apa, redha sajalah dengan semua ini dan marilah bersama melaungkan “Hidup UMNO” dan “Hidup Najib” sebagai meraikan perlantikan Nasharuddin itu. (SH
28/10/2015)

0

0

votes
Article Rating
Kongsikan artikel ini


MALU WEHHH…SAMPAI LIONG SIK SENDIRI MINTA DIRINYA CEPAT DISAMAN!!

Baru beberapa hari yang lalu, Ahli Parlimen Mersing, Abdul Latif Ahmad memuji Najib Razak yang disifatkannya umpama “roti canai bertelur” kerana keberaniannya melaksanakan cukai GST dalam suasana ekonomi dunia yang tidak menentu.
Menurut beliau, Tun Mahathir Mohamad dan Anwar Ibrahim yang pernah menjadi Menteri Kewangan sebelum ini pun tidak cukup keberanian untuk melaksanakan sistem cukai itu.
Dengan ini Najib adalah seorang yang berani. Ini bukan nasib, tapi ini adalah kepandaian dan kebijaksanaan yang terancang, kata beliau melontarkan pujiannya.
Abdul Latif berkata demikian sebagai menolak andaian pelbagai pihak yang menyifatkan Najib sebagai pemimpin penakut berikutan sikapnya yang tidak cukup tegas, lambat dan terlalu berhati-hati dalam banyak perkara sehingga label yang sering dikaitkan dengannya ialah umpama “roti canai kosong” atau “roti canai tanpa telur”.
Antaranya sikap penakutnya ialah tentang tindakannya mahu menyaman akhbar The Wall Street Journal  atau WSJ yang masih tertangguh sehingga kini walaupun berpuluh-puluh hari Selasa telah berlalu sebagaimana yang dijanjikannya sebelum ini.
Setelah surat tuntutan penjelasan yang dihantar kepada WSJ dijawab dengan mereka tetap mempertahankan laporan yang dibuat mengenai wang RM2,600 juta yang masuk ke akaun peribadinya, Najib kini menjadikan kepastian mengenai Akta Speech pula sebagai alasan menangguhkan samannya itu.
Kemudian apabila bekas Presiden MCA, Ling Liong Sik membuat dakwaan bahawa Najib “mengambil wang orang lain untuk dimasukkan ke poketnya”  sambil bersetuju dengan gesaan Tun Mahathir tentang perlunya beliau berundur daripada jawatannya, Perdana Menteri juga menghantar notis tuntutan meminta maaf dan menarik balik kenyataan tersebut dalam tempoh masa tujuh hari sekiranya tidak mahu berdepan dengan saman di mahkamah.
Bagaimanapun Ling Liong Sik hanya memerlukan tempoh masa kira-kira tiga hari saja untuk menjawab tuntutan itu dengan bertegas tidak akan menarik balik atau memohon maaf, sebaliknya sedia berdepan di mahkamah bersama keinginan mahu melihat Najib berdiri di kandang saksi mempertahankan dirinya.
Namun demikian, sehingga ke hari tidak diketahui sama ada saman itu akan menjadi kenyaaan atau sebaliknya. Peguamnya, Hafarizam Harum semalam hanya berkata, beliau akan menemui Najib dalam waktu terdekat ini untuk mendapatkan kata putus mengenainya.
Soalnya, bila lagi mahu disaman bekas Presiden MCA itu? Kenapa terlalu lambat dan terhegeh-hegeh dalam bertindak?
Jika benar berani melaksanakan GST sebagai tanda “roti bertelur”, kenapakah dalam melakukan tindakan saman seperti tidak cukup keberanian sedangkan ia telah dilafazkan sebelum ini?
Di ketika rakyat hampir seluruhnya bersetuju mengenai “roti canai kosong”  yang selalu dikaitkan dengan Najib itu dan menjadikannya sebagai gurauan sama ada di media sosial dan juga dalam kehidupan seharian, hari ini Ling Liong Sik sendiri melahirkan kehairanan tentang kelambatan itu.
Saya juga kehairanan mengapa beliau mengambil masa yang terlalu lama untuk menyaman, tetapi saya akan terus bersabar, kata Ling lagi.
Dengan kenyataan ini bermakna Ling sendiri mahu dirinya cepat disaman oleh Najib. Beliau jelas tidak sabar mahu berdepan dengan Perdana Menteri di mahkamah.
Tidak ramai orang sebenarnya di dunia ini yang mahu atau suka kena saman, lebih-lebih lagi oleh seseorang yang berjawatan Perdana Menteri.
Tapi Ling Liong Sik betul-betul membuktikan dirinya “roti canai bertelur”….dan Najib sehingga ini masih lagi “roti kosong”. (SH 28/10/2015)

0

0

votes
Article Rating
Kongsikan artikel ini


KENAPA TIDAK BERANI CABAR MAHATHIR LAWAN NAJIB DI KAWASAN BERKECUALI?

Menteri Pelancongan dan Kebudayaan, Nazri Aziz semalam mencabar Tun Mahathir Mohamad agar bertanding melawan Najib Razak di kawasan Parlimen Pekan dalam pilihanraya umum akan datang sebagai satu-satunya cara untuk menjatuhkan Perdana Menteri.
Kalau tak mahu lawan Najib di Pekan, lawan saya di Padang Rengas, katanya lagi.
Sekali imbas,  Nazri kelihatan “agak jantan” bila melontarkan cabaran tersebut meski terselit ciri-ciri angkuh di sebaliknya. Namun hakikat yang sebenarnya langsung tidak ada ciri-ciri “roti canai bertelur”  dengan cabarannya itu.
Cabaran itu hanyalah “roti kosong” saja nilainya.
Tun Mahathir pernah memberitahu sebelum ini, tujuan beliau meminta Najib turun daripada jawatannya ialah untuk menyelamatkan UMNO dan negara daripada pelbagai kerosakan yang diakibatkan oleh kepimpinan Perdana Menteri itu.
Tidak dinafikan, hanya berkaitan isu 1MDB dan derma RM2,600 juta saja telah menyebabkan persepsi buruk menyelubungi Najib yang terlalu besar dan sukar untuk dipulihkan.
Sebagai pemimpin yang pernah membina negara selama 22 tahun dengan kepimpinannya, Tun Mahathir hanya ingin memastikan UMNO terus berkuasa dengan meletakkan pemimpin yang tidak terlalu dipertikaikan dan dalam masa yang sama juga negara serta rakyat menjadi sejahtera akhirnya.
Bukan sesekali tujuan Tun Mahathir untuk menjadi Perdana Menteri semula. Beliau sudah menjadi Perdana Menteri selama 22 tahun dan tidak menjadi keperluan lagi menambah rekod itu.
Oleh itu, soal beliau mahu bertanding dan menjadi Perdana Menteri semula tidak berbangkit sama sekali.
Tetapi jika pun cabaran Nazri itu mahu diambil kira, beliau sepatutnya membuat cabaran “roti canai telur”  terhadap Tun Mahathir.
Kenapa dicabar Tun Mahathir bertanding di Pekan saja?
Cabaran untuk Tun Mahathir melawan Najib seharusnya dicadangkan di kawasan berkecuali di mana-mana saja negeri. Pilih saja sama ada di Pahang, Perak, Johor, Kedah, Selangor, Wilayah Persekutuan atau sebagainya?
Bukankah sebagai Perdana Menteri, Najib semestinya ada keberanian untuk bertanding di mana-mana juga kawasan?
Barulah pertandingan itu “perlawanan jantan”  yang seimbang, menarik dan “cun”?
Kalau pun Najib tidak mahu jauh daripada kawasannya di Pekan, apa kata pertandingan itu dilakukan di Parlimen Kuantan atau Indera Mahkota, dua kawasan Parlimen yang selama ini menjadi jirannya?
Kalau susah-susah sangat, berlawanlah di kawasan lama Tun Mahathir iaitu Kubang Pasu saja?
Begitu juga jika Nazri merasakan dirinya “super hebat”  untuk berlawan dengan Tun Mahathir, buatlah cabaran untuk bertanding di kawasan lain selain Padang Rengas?
Teluk Intan boleh, Kampar boleh, Ipoh atau Tambun pun boleh?
Ada  berani ke? Atau Nazri pun sebenarnya hanya “roti kosong” yang suka “cakap kosong” juga? (SH 29/10/2015)

0

0

votes
Article Rating
Kongsikan artikel ini